qundao/data-zh-poetry huggingface dataset:
久客昭阳怀寄李石麓殿撰二首
作者：胡直
朝代：明

海上羁栖归未曾，严冬冰雪剧崚嶒。三江去楫谁相禁，五老仙人祇见憎。旅馆端居成净土，乡书绝寄似行僧。更堪回首青冥上，迢递龙门忆李膺。天上逍遥紫禁庐，海边唫望去鸿疏。曾闻三殿开红仗，剧想千门迓綵舆。起草应同东观侣，斋心好似曲山居。明时次第为霖雨，不羡周南太史书。
久客昭阳怀寄李石麓殿撰二首·其一
作者：胡直
朝代：明

海上羁栖归未曾，严冬冰雪剧崚嶒。三江去楫谁相禁，五老仙人祇见憎。旅馆端居成净土，乡书绝寄似行僧。更堪回首青冥上，迢递龙门忆李膺。
久客昭阳怀寄李石麓殿撰二首·其二
作者：胡直
朝代：明

天上逍遥紫禁庐，海边唫望去鸿疏。曾闻三殿开红仗，剧想千门迓綵舆。起草应同东观侣，斋心好似曲山居。明时次第为霖雨，不羡周南太史书。
乘醉同康东沔访王武阳草堂共赋
作者：胡直
朝代：明

已醉烟花野，还寻水竹居。路迷随老圃，林敞散幽裾。湿雾藤交座，衔花鸟窥书。主人耽野逸，对客采畦蔬。
乙亥春日效长庆心身问答三首 其一 心问身
作者：胡直
朝代：明

心问身云何宴然，春晨啼鸟尚高眠。饶君安逸君知否，不遂公车已一年。
乙亥春日效长庆心身问答三首 其三 心复答身
作者：胡直
朝代：明

怜君傀儡不能收，专为抽牵岂自由。多少抽人随线断，谁从未断共君休。
乙亥春日效长庆心身问答三首 其二 身答心
作者：胡直
朝代：明

身答心云君莫誇，君今住处我为家。知君钝拙家常累，不遣家安总是差。
乙亥春日效长庆心身问答三首·心问身
作者：胡直
朝代：明

心问身云何宴然，春晨啼鸟尚高眠。饶君安逸君知否，不遂公车已一年。身答心云君莫誇，君今住处我为家。知君钝拙家常累，不遣家安总是差。怜君傀儡不能收，专为抽牵岂自由。多少抽人随线断，谁从未断共君休。
九峰寺中饭
作者：胡直
朝代：明

朝朝行役度岩峋，中饭长依野水滨。路出九峰连杳霭，溪穿千树失风尘。征袍尽带烟霞色，官骑时参鹿豕邻。只为舍人还避炀，白鸥休道不相嗔。
九日三峰阁和李六台二首
作者：胡直
朝代：明

重阳登阁当登台，绝国风烟短鬓催。槛外江涛连雨急，尊前山翠接天来。吾衰已谢周公梦，客赋无惭李白才。若使柴桑归更晚，荒芜宁有菊花开。秋江水碧浸芙蓉，佳节凭高旅思浓。浃月雨霪迷九日，中天云破露三峰。思归只合随飞鸟，济世还应起卧龙。头有黄花能醉客，直将乌帽挂高松。
九日三峰阁和李六台二首·其一
作者：胡直
朝代：明

重阳登阁当登台，绝国风烟短鬓催。槛外江涛连雨急，尊前山翠接天来。吾衰已谢周公梦，客赋无惭李白才。若使柴桑归更晚，荒芜宁有菊花开。
九日三峰阁和李六台二首·其二
作者：胡直
朝代：明

秋江水碧浸芙蓉，佳节凭高旅思浓。浃月雨霪迷九日，中天云破露三峰。思归只合随飞鸟，济世还应起卧龙。头有黄花能醉客，直将乌帽挂高松。
九日游仙女山怀有训信卿是山为先祖谦谦府君旧游
作者：胡直
朝代：明

仙女山居云，吾祖昔临赏。九日乘清飙，挈客恣如往。层嶂列重帏，前川脩以朗。残椒犹可扪，绝磴步难广。振袂猋升霄，翔身出穹壤。生负丘壑姿，矧复税归鞅。以兹释天刑，焉用祛尘想。但无王子晋，吹箫双偃仰。引睇忽忘言，孤月流归舫。
九湾坡已蹑绝顶其上又有峰如屏
作者：胡直
朝代：明

千盘磴道蹑层巅，缥缈还惊碧嶂悬。岂有羽翰生白日，翻怜车毂上青天。云深岐路曾迷圣，地远村醪正渴贤。此地从来添素发，顿令身世欲长捐。
予与邹继甫有岁晚邻舍翁之约时予赴楚便省过家见春流漫溢耒耜方兴感思宿盟慨然增怀
作者：胡直
朝代：明

作客怀乡井，归乡忆友生。以吾今日意，知尔近年情。四泽春流溢，千林野鸟鸣。何由同抱犊，齐上陇头耕。
予以癸亥夏至雅之官舍雅素称多雨四山阴霭鲜见皎日初秋稍霁夜月倍明不觉跃然如晤交时亭中墙竹砌花颇茂有会于心为之赋诗一首
作者：胡直
朝代：明

长途且喜趍官舍，病客浑忘历瘴乡。入座水声连枕席，绕堂山色晃衣裳。青青竹映桁杨冷，片片花薰簿牒香。隐吏只嫌明月少，今逢皓彩若为狂。
京口逢继甫出示登太岳诗奉和一首
作者：胡直
朝代：明

郢路何期得再逢，旌旄遥自太和宫。开襟已出云霄上，作赋还争岳渎雄。尘里停车分石髓，雪中移席傍花丛。追随欲踏岣嵝月，其奈明朝又转蓬。
人日立春喜雪和胡子文太史
作者：胡直
朝代：明

人日春兼至，天葩晓正飘。禁扉同贴胜，温树不封条。万国瑶图启，三时帝泽饶。伫将多富寿，歌舞颂神尧。
仲冬初三之日乘霁再游仙女度螺塘江闻水声
作者：胡直
朝代：明

冬暖似春暄，晨度螺江水。窈窕发清声，奔湍激石齿。彷佛松风翻，凌空忽在迩。渐远变瑶瑟，泠泠杂宫徵。飞鸟适相从，鸣音和交美。闻此意欢然，脉脉如有旨。游鯈一何多，相与偕行止。思昔车马间，繁吹喧且侈。孰若澹游遨，天机为吾使。
仲冬尹凤湖参军过顾留宿
作者：胡直
朝代：明

残冬那得似炎蒸，蓦地寒飙雨欲腾。晚霁却看天似水，夜深还见月如冰。欢迎佳客留三径，坐挹高谈胜百朋。举世交情金马贵，如今风致几人曾。
伐木篇赠谢乐昌邓先生
作者：胡直
朝代：明

深山伐木响丁丁，春日迟明鸟嘤嘤。沃渥肺肝涵浸心，欣予得者古先生。挈予躬兮遨太清，涤烦襟兮葆元灵。遗浊世兮返居真，安得驾兮双玉驎，翩其西游隐姓名。
会仙桥
作者：胡直
朝代：明

石梁驾空壑，飘飖凌风跻。道遇古皇仙，指我上天梯。我揖谢仙人，先后天在兹。
传报广寇劫予邑之西南燔杀惨甚罗文庄公旧宅刘两江先生舍皆为烟烬为之掩涕
作者：胡直
朝代：明

传闻烽火照青螺，旧国其如战伐何。四海尽看悲剑戟，三江无处慎风波。邺侯书架空飞焰，陶令家园遍荷戈。掩涕不能重借问，洗兵谁为挽天河。
住石莲洞赠念庵先生四首
作者：胡直
朝代：明

石洞何寥廓，石莲朵更奇。窍从天地凿，花是鬼神为。山曲藏兰若，云深见肉芝。种田真避世，渔父尚无知。神仙留秘室，今古待高贤。到此真非世，开门别有天。人同谷口卧，景即辋川妍。七日叨观局，人间不记年。青莲居士宅，黄石老人书。久已从吾好，翛然应物虚。澹云空色相，脩竹见真如。凡骨参灵境，萧疏自丧吾。山坼奇无尽，更疑琪树层。穿篱鹿豕惯，争席野人曾。高落山巅水，曲垂石窦藤。逃名犹未巳，住屋混禅僧。
住石莲洞赠念庵先生四首·其一
作者：胡直
朝代：明

石洞何寥廓，石莲朵更奇。窍从天地凿，花是鬼神为。山曲藏兰若，云深见肉芝。种田真避世，渔父尚无知。
住石莲洞赠念庵先生四首·其三
作者：胡直
朝代：明

青莲居士宅，黄石老人书。久已从吾好，翛然应物虚。澹云空色相，脩竹见真如。凡骨参灵境，萧疏自丧吾。
住石莲洞赠念庵先生四首·其二
作者：胡直
朝代：明

神仙留秘室，今古待高贤。到此真非世，开门别有天。人同谷口卧，景即辋川妍。七日叨观局，人间不记年。
住石莲洞赠念庵先生四首·其四
作者：胡直
朝代：明

山坼奇无尽，更疑琪树层。穿篱鹿豕惯，争席野人曾。高落山巅水，曲垂石窦藤。逃名犹未巳，住屋混禅僧。
何封君社中二首即何振卿父也
作者：胡直
朝代：明

讵识山中相，言从帝里过。花间九老宴，醉里八仙歌。大隐忘朝市，清时狎罻罗。为传匡世略，爱子在銮坡。上国开三径，燕歌异四愁。支颐观紫陌，适意度青牛。春院星恒聚，秋台月共酬。莫须寻阆苑，兹地胜昆丘。
何封君社中二首即何振卿父也·其一
作者：胡直
朝代：明

讵识山中相，言从帝里过。花间九老宴，醉里八仙歌。大隐忘朝市，清时狎罻罗。为传匡世略，爱子在銮坡。
何封君社中二首即何振卿父也·其二
作者：胡直
朝代：明

上国开三径，燕歌异四愁。支颐观紫陌，适意度青牛。春院星恒聚，秋台月共酬。莫须寻阆苑，兹地胜昆丘。
余少同欧阳文朝王尚涵读书茶山今丙午复同文朝修业龙洲相去已十又三年矣感赋为赠
作者：胡直
朝代：明

结发同铅椠，羁栖各壮身。草堂犹我共，布褐转情亲。山水依书案，莺花乱葛巾。所欣无结驷，班坐看江春。
余锦衣奉命鹤鸣山建
作者：胡直
朝代：明

金书万里护丰隆，绛节三山职事雄。方岳已承虞舜典，仙源遥问广成风。鹤鸣云际占灵境，龙御天齐坐法宫。击壤别看歌万寿，应知夷夏尽呼嵩。
使君行送别
作者：胡直
朝代：明

使君动飞轩，门填征马喧。蹀躞去何之，持牍奏天阍。天阍缥缈碧霄远，牛渚秋高芦花短。纷纷尊罍台垣英，何以赠君双彤管。共言君是秦中豪，才名早共终南高。佐邑只饮江东水，感时欲钓海上鳌。知君牢落情无极，共伤贤士隐卑职。莫因莼鲈赋归来，且从省阁访旧识。不见老骥伏枥思千里，不闻烈士暮年心未巳。此去叩关诉九天，此日江南命若蚁。愿天假臣七宝之龙渊，水截蛟螭，陆斫犀兕。叱咤海若呼精卫，尽填波浪平如砥。坐看桑麻长作田，然后拂衣谢天子。谢天子，难具陈。见君飞跃心浩渺，送君寂寞意嶙峋。侬莫歌吴歈，君莫唱秦音。吴歈惨怆不堪道，秦音悲壮愁人心。不如与君两置之，江头脉脉且分襟。
元夜西苑灯山
作者：胡直
朝代：明

春回元夜敞芳筵，万炬千灯北斗悬。阙下神鳌当四极，苑边列宿丽高天。光催五岳三山曙，瑞作琼芝宝树鲜。不是竞游花月好，汉宫祠祀重祈年。
公子行
作者：胡直
朝代：明

翩翩佳公子，爱客日忘疲。置酒临飞观，挂席扶桑枝。交窗侍玉女，宾盖何葳蕤。西园竞纷葩，灼灼映清池。名香陈异域，绮馔分天厨。瑶觞倾桂醑，鸾刀宰神鱼。燕姬左调瑟，越艳右吹竽。昼穷成宵宴，绡幔华灯舒。陈阮恒接毂，丁王曳长裾。发篇凌白雪，妙曲凤将雏。各罄万年觞，良遇惜居诸。伟长何恬漠，独窜箕山隅。
六十生日避客妩姥怀有训
作者：胡直
朝代：明

虎鼻峰头独振衣，龙王洞口御风归。正惭伯玉能知化，曾共壶丘学杜机。山静绝闻群雀噪，天高遥见一鸿飞。澄江回首真如练，怅忆玄晖倚石扉。
关山月
作者：胡直
朝代：明

刁斗夜偏惊，关山月正晴。那堪元塞影，遥共故园明。泠浸剸犀剑，光翻翼虎营。愁闻笳吹起，并是断肠声。
兴化沈山人逃羁子旧别淮海近十年春杪忽走京师访今学士李公方欣款遘遽复言别作赠之
作者：胡直
朝代：明

客中相见倍相怜，忆别那堪又别筵。逃世已甘玄尚白，还家应笑白为玄。短帆淮水飞鸿外，长铗燕台落日边。最是李膺留未得，因知郭泰胜登仙。
冬日毛右军自螺川枉访精舍赋赠并寄讯耿符台
作者：胡直
朝代：明

忽承棨戟驻江濆，入坐飘然意不群。谈宗绝似先司马，草圣还追晋右军。野外淹留唯餐菊，山中投赠倚停云。还朝为报符台客，种树年来当策勋。
冬日登仙女峰绝顶
作者：胡直
朝代：明

曾闻商山境，上有仙娥峰。四皓邈已久，千载慕遐踪。兹山名岂劣，选胜将无同。既叠青玉嶂，岂乏紫芝丛。餐芝惬所志，安刘讵足功。矧兹续游遨，素襟益以冲。霁极冬欲煦，叶落天弥空。飘飖凌绝顶，纵浪倚玄穹。下山若有会，把酒挹商风。
况吉夫督学贵州
作者：胡直
朝代：明

紫届切文昌，兰芬天上郎。新辞振鹭侣，去近碧鸡乡。剑佩穿蛮部，文章被鬼方。何妨轻万里，冠已著神羊。
出塞曲
作者：胡直
朝代：明

月壮动边声，良家七校营。横戈穿虎落，绝幕取龙城。骑踏天山碎，鞭摇瀚海倾。不断楼兰颈，韬中剑欲鸣。身将六将军，专征击塞氛。神兵动天地，元甲起风云。战夺休屠祭，谋空遫濮群。平西报天子，非取耀奇勋。
出塞曲·其一
作者：胡直
朝代：明

月壮动边声，良家七校营。横戈穿虎落，绝幕取龙城。骑踏天山碎，鞭摇瀚海倾。不断楼兰颈，韬中剑欲鸣。
出塞曲·其二
作者：胡直
朝代：明

身将六将军，专征击塞氛。神兵动天地，元甲起风云。战夺休屠祭，谋空遫濮群。平西报天子，非取耀奇勋。
刘生
作者：胡直
朝代：明

刘生气若虹，身跨五花骢。西京然诺重，北关姓名雄。结客三辅外，挥盖万人中。直绕河源地，归来第一功。
初春雪霁游妩姥赠谢萧晴川先生
作者：胡直
朝代：明

危峦仙阁临霄霭，绝壁丹梯蹑晚霞。雪霁千峰回黛色，春还万树落天花。坐看北斗依南斗，行踏金华指玉华。愿假慈光分半席，应将文史载三车。
初秋登雅州三峰阁同李六台和韵
作者：胡直
朝代：明

客心已逐大江东，且向江楼坐远空。云澹千峰归盏底，日高百鸟散林丛。登临转益烟霞癖，潦倒那思管葛功。家傍匡山何处是，秋风回首夕阳中。
初至武陵官舍续陈后冈先生作
作者：胡直
朝代：明

支离随浪迹，官舍武陵开。花近秦人洞，云依善卷台。簿书销日短，椄槢感心哀。敷政宜春令，幽篁亦趁栽。
别南刑部黎克芳蔡汝聘二首时淮阳方有寇警
作者：胡直
朝代：明

矫矫双黄鹄，南飞刷羽仪。关山冲暑雨，淮海傍鲸鲵。宦薄身应健，时危别转悲。悬知匡岳度，幽梦镇相随。四海朋簪合，两君交谊殊。贯星南共北，征棹楚连吴。叙齿皆为弟，同心已丧吾。但看明月共，莫漫怨骊驹。
别南刑部黎克芳蔡汝聘二首时淮阳方有寇警·其一
作者：胡直
朝代：明

矫矫双黄鹄，南飞刷羽仪。关山冲暑雨，淮海傍鲸鲵。宦薄身应健，时危别转悲。悬知匡岳度，幽梦镇相随。
别南刑部黎克芳蔡汝聘二首时淮阳方有寇警·其二
作者：胡直
朝代：明

四海朋簪合，两君交谊殊。贯星南共北，征棹楚连吴。叙齿皆为弟，同心已丧吾。但看明月共，莫漫怨骊驹。
别望之后追送二首
作者：胡直
朝代：明

以我沈冥客，亲君澹荡人。相看若比翼，远别自沾巾。丛菊可怜色，冥鸿欲避身。才高休混俗，且卧故园春。棘寺瞻云切，江洲逐雁迟。遥知花烂漫，应对舞逶迤。末路唯存道，贫交只寄诗。汉庭名已盛，莫久恋陈陂。
别望之后追送二首·其一
作者：胡直
朝代：明

以我沈冥客，亲君澹荡人。相看若比翼，远别自沾巾。丛菊可怜色，冥鸿欲避身。才高休混俗，且卧故园春。
别望之后追送二首·其二
作者：胡直
朝代：明

棘寺瞻云切，江洲逐雁迟。遥知花烂漫，应对舞逶迤。末路唯存道，贫交只寄诗。汉庭名已盛，莫久恋陈陂。
别李伯承令弟得弟字
作者：胡直
朝代：明

人生苦乖违，无论兄及弟。当此严风晨，胡然生远思。輶车送城闉，执手叹迢递。借问叹者谁，齐国有二士。一士良易知，易知获难弃。譬彼双灵鸟，奇毛各有异。一飞耀天衢，一养凌霄翅。会短苦别长，何由判衣袂。噭噭鸿雁音，聆之不能睇。我为语阿伯，神物终当媲。愿仲奋来仪，双鸣无终离。
午日白沙驿阻涨感怀二首
作者：胡直
朝代：明

佳节深山度，禽声破寂寥。坐爱溪蒲绿，那须渍酒瓢。柳暗沧洲路，山回螺浦津。群儿环白发，应忆远游人。
午日白沙驿阻涨感怀二首·其一
作者：胡直
朝代：明

佳节深山度，禽声破寂寥。坐爱溪蒲绿，那须渍酒瓢。
午日白沙驿阻涨感怀二首·其二
作者：胡直
朝代：明

柳暗沧洲路，山回螺浦津。群儿环白发，应忆远游人。
午登祝融峰四面忽起白雾漭不辨下上予趺坐石上㗳然与之俱忘
作者：胡直
朝代：明

祝融吐雾昼漫漫，趺坐中天白璧坛。混沌未经七日凿，妙圆那用九年观。元夷使者金书迥，南岳夫人玉液寒。从此仙游非世侣，便应岩下挂尘冠。
华容道中闻万思节宪长以赴任延迟被言还阳羡
作者：胡直
朝代：明

思君不可见，良夜若为酬。行认同游骑，愁登并济舟。云鸿今已远，矰缴更何求。洒扫张公洞，予将共卧游。
卧病省署同邹继甫作八首
作者：胡直
朝代：明

气回丹凤阙，春入爽鸠司。曲巷交槐影，长廊挂柳丝。才迂欣散局，地僻得冲规。更有谈天衍，知音胜子期。隐吏非慵吏，官庐当草庐。莺声流枕席，竹影泛巾裾。竟日幽忧病，经年拥肿居。欲寻芳杜去，未敢即题书。椄槢经旬废，亭疑昼亦稀。剧谈松月出，习静鸟声微。扬子玄为白，蒙庄是亦非。惟馀怀土念，长在北山薇。掩阁乌同寂，升堂鹤共迟。乱花封印箧，飞鸟掣文移。公事痴能了，阴符懒未窥。散衙饶暇日，春院绿阴滋。休沐仍居府，閒情日上楼。未能薖轴隐，聊作逍遥游。省内开三径，窗中瞰九州。回看林霭合，可以当冥搜。偶挂乌纱帽，悠然脩竹林。却看青玉署，宁异白云岑。雪后生新箨，风前袅素馨。自非此君意，谁明大隐心。脾病宜蔬食，曲肱良在兹。盆鱼相吻沫，砌草恣葳蕤。坐接青云侣，閒倾白雪词。莫须怀禁近，随处是恩私。韶龄期学道，老去尚迷阳。日恐童心减，年惊旅鬓苍。欲归匡岳去，重使故交伤。未寤人间世，何由应帝王。
卧病省署同邹继甫作八首·其一
作者：胡直
朝代：明

气回丹凤阙，春入爽鸠司。曲巷交槐影，长廊挂柳丝。才迂欣散局，地僻得冲规。更有谈天衍，知音胜子期。
卧病省署同邹继甫作八首·其七
作者：胡直
朝代：明

脾病宜蔬食，曲肱良在兹。盆鱼相吻沫，砌草恣葳蕤。坐接青云侣，閒倾白雪词。莫须怀禁近，随处是恩私。
卧病省署同邹继甫作八首·其三
作者：胡直
朝代：明

椄槢经旬废，亭疑昼亦稀。剧谈松月出，习静鸟声微。扬子玄为白，蒙庄是亦非。惟馀怀土念，长在北山薇。
卧病省署同邹继甫作八首·其二
作者：胡直
朝代：明

隐吏非慵吏，官庐当草庐。莺声流枕席，竹影泛巾裾。竟日幽忧病，经年拥肿居。欲寻芳杜去，未敢即题书。
卧病省署同邹继甫作八首·其五
作者：胡直
朝代：明

休沐仍居府，閒情日上楼。未能薖轴隐，聊作逍遥游。省内开三径，窗中瞰九州。回看林霭合，可以当冥搜。
卧病省署同邹继甫作八首·其八
作者：胡直
朝代：明

韶龄期学道，老去尚迷阳。日恐童心减，年惊旅鬓苍。欲归匡岳去，重使故交伤。未寤人间世，何由应帝王。
卧病省署同邹继甫作八首·其六
作者：胡直
朝代：明

偶挂乌纱帽，悠然脩竹林。却看青玉署，宁异白云岑。雪后生新箨，风前袅素馨。自非此君意，谁明大隐心。
卧病省署同邹继甫作八首·其四
作者：胡直
朝代：明

掩阁乌同寂，升堂鹤共迟。乱花封印箧，飞鸟掣文移。公事痴能了，阴符懒未窥。散衙饶暇日，春院绿阴滋。
卧雪东林寺延望天池感赋五绝
作者：胡直
朝代：明

宿世天池客，云深世绝寻。东舍匡仙馆，西家董奉林。一落何迟回，飙轮久莫驭。怅望山头云，徘徊山下路。层冰叠崔嵬，凌凌不可度。仙人代移文，尘鞅吾当悟。寤寐香炉峰，偃蹇东林寺。朝饮虎溪水，还共天池味。允矣当税驾，诛草傍岩窦。入虎不乱群，巢鸟探其鷇。
卧雪东林寺延望天池感赋五绝·其一
作者：胡直
朝代：明

宿世天池客，云深世绝寻。东舍匡仙馆，西家董奉林。
卧雪东林寺延望天池感赋五绝·其三
作者：胡直
朝代：明

层冰叠崔嵬，凌凌不可度。仙人代移文，尘鞅吾当悟。
卧雪东林寺延望天池感赋五绝·其二
作者：胡直
朝代：明

一落何迟回，飙轮久莫驭。怅望山头云，徘徊山下路。
卧雪东林寺延望天池感赋五绝·其五
作者：胡直
朝代：明

允矣当税驾，诛草傍岩窦。入虎不乱群，巢鸟探其鷇。
卧雪东林寺延望天池感赋五绝·其四
作者：胡直
朝代：明

寤寐香炉峰，偃蹇东林寺。朝饮虎溪水，还共天池味。
古行路难
作者：胡直
朝代：明

郢人夸白雪，后世珍其声。本非清庙？，徒为巴国倾。不闻神人畅，肃雍奏唐庭。一鼓百兽舞，再鼓凤鸟鸣。洋洋三鼓乱，天地咸清宁。嗤彼惠施台，胡然悦晋平。暴风堕廊瓦，三年宜惊奔。谁能为此曲，钦哉古放勋。
古行路难
作者：胡直
朝代：明
体裁：乐府曲辞

郢人夸白雪，后世珍其声。本非清庙�，徒为巴国倾。不闻神人畅，肃雍奏唐庭。一鼓百兽舞，再鼓凤鸟鸣。洋洋三鼓乱，天地咸清宁。嗤彼惠施台，胡然悦晋平。暴风堕廊瓦，三年宜惊奔。谁能为此曲，钦哉古放勋。
同万思节藩参各乘小艇泛巨浪取疾赴景府之役奉和一首
作者：胡直
朝代：明

朝随疲马赴严程，暮逐轻舠不载旌。一望渔矶惭钓侣，共乘烟浪笑浮生。凤凰山近难移舸，鹦鹉洲回且听莺。鞅掌自怜头欲白，同官独喜得同声。
同周生宿南台寺
作者：胡直
朝代：明

池边旋转暮同登，树杪逢迎见一僧。信宿每从禅室惯，清斋宁与世情仍。中宵风静闻天籁，虚谷云开散佛灯。共道石头传法盛，空馀岩壑挂高藤。
同姜廷善邹继甫王少潜胡祁礼游西山宿碧云香山二寺别后追作三十三韵
作者：胡直
朝代：明

化岭连西极，香山翊上京。三关增险阨，九塞倚峥嵘。脉度昆崙迩，襟开辽海横。飞神先鸟去，挈侣溯泉行。花密红中骑，萝深绿外軿。妙高凌帝释，巨丽眇仙瀛。八水开功德，三车迈路程。龙宫日月迥，鹫苑殿堂闳。亭俯多罗树，垣围善见城。砗磲分陛级，璎珞挂檐楹。睥睨黄金屑，罘罳赤玉瑛。法轮回象宝，梵铎震鲸声。鹿子游相亚，狮王吼欲轰。谷虚松韵远，园敞竹林瑩。先帝留黄幄，今皇驻綵旌。龙神争护跸，天女下弹筝。蓄德兼三昩，观风览八纮。讵异游姑射，应同问广成。慈云浮濊润，慧日镇常明。自匪天游豫，那觇世太平。赓歌前达迹，清赏此时情。均有林中好，曾无身外撄。觉花悦净性，忍草惬幽贞。古刹登鸡足，高僧得马鸣。胜招青雀鸟，法度白猿精。盛夏炎无暑，中霄月正晴。漱流不记处，选洞更忘名。静窟同忉利，寒崖过国清。眼空南膳部，身倚西长庚。吾道原无外，空门藉有醒。天机自丧我，真寂本无生。回首尘寰客，何心火宅争。相携归省闼，还为语朝英。
同姜廷善邹继甫王少潜胡祁礼游西山宿碧云香山二寺别后追作三十三韵
作者：胡直
朝代：明
体裁：五言排律

化岭连西极，香山翊上京。三关增险阨，九塞倚峥嵘。脉度昆崙迩，襟开辽海横。飞神先鸟去，挈侣溯泉行。花密红中骑，萝深绿外軿。妙高凌帝释，巨丽眇仙瀛。八水开功德，三车迈路程。龙宫日月迥，鹫苑殿堂闳。亭俯多罗树，垣围善见城。砗磲分陛级，璎珞挂檐楹。睥睨黄金屑，罘罳赤玉瑛。法轮回象宝，梵铎震鲸声。鹿子游相亚，狮王吼欲轰。谷虚松韵远，园敞竹林莹。先帝留黄幄，今皇驻綵旌。龙神争护跸，天女下弹筝。蓄德兼三昩，观风览八纮。讵异游姑射，应同问广成。慈云浮濊润，慧日镇常明。自匪天游豫，那觇世太平。赓歌前达迹，清赏此时情。均有林中好，曾无身外撄。觉花悦净性，忍草惬幽贞。古刹登鸡足，高僧得马鸣。胜招青雀鸟，法度白猿精。盛夏炎无暑，中霄月正晴。漱流不记处，选洞更忘名。静窟同忉利，寒崖过国清。眼空南膳部，身倚西长庚。吾道原无外，空门藉有醒。天机自丧我，真寂本无生。回首尘寰客，何心火宅争。相携归省闼，还为语朝英。
同张京兆九日游茅山和韵二首
作者：胡直
朝代：明

宿展华阳颂，结慕灵山巅。仰禄寄兹土，引睇脰空延。君侯京洛贵，雅志云霞镌。共欢九日期，揽赏出郊埏。遵流涉纡窈，破莽蜡？碞。侧见青琳阙，合沓丹霄悬。矫然并跻登，邈若翔飞烟。回览隘八区，放歌通九乾。仙人喜我至，玉沼沸神泉。翻哉群鸟呼，宁非白鹄跹。情澹吾丧我，神超理忘筌。坐得苏门啸，讵论天禄元。欣兹谐佳愿，矧复追高贤。三君起炎汉，灵迹弥千年。仆也钦元轨，长揖问真诠。抱一理则契，何当授九还。三君去已矣，玉佩畴将宣。安得九华女，秘宝飒然传。孰是都不勤，坐看飞羽翰。福地倚惝恍，丹灶抚留连。微禄焉足緤，人理难即捐。未承慈母欢，宁论婚嫁牵。仰惭罗姑洞，俯怅陶公泉。连镳出洞口，相嗟且停轩。归还縳尘鞅，转复忆㠝岏。何用理幽绪，高吟云藻篇。
同张京兆九日游茅山和韵二首·其一
作者：胡直
朝代：明

宿展华阳颂，结慕灵山巅。仰禄寄兹土，引睇脰空延。君侯京洛贵，雅志云霞镌。共欢九日期，揽赏出郊埏。遵流涉纡窈，破莽蜡？碞。侧见青琳阙，合沓丹霄悬。矫然并跻登，邈若翔飞烟。回览隘八区，放歌通九乾。仙人喜我至，玉沼沸神泉。翻哉群鸟呼，宁非白鹄跹。情澹吾丧我，神超理忘筌。坐得苏门啸，讵论天禄元。欣兹谐佳愿，矧复追高贤。
同张京兆九日游茅山和韵二首·其一
作者：胡直
朝代：明
体裁：古风

宿展华阳颂，结慕灵山巅。仰禄寄兹土，引睇脰空延。君侯京洛贵，雅志云霞镌。共欢九日期，揽赏出郊埏。遵流涉纡窈，破莽蜡�碞。侧见青琳阙，合沓丹霄悬。矫然并跻登，邈若翔飞烟。回览隘八区，放歌通九乾。仙人喜我至，玉沼沸神泉。翻哉群鸟呼，宁非白鹄跹。情澹吾丧我，神超理忘筌。坐得苏门啸，讵论天禄元。欣兹谐佳愿，矧复追高贤。
同张京兆九日游茅山和韵二首·其二
作者：胡直
朝代：明

三君起炎汉，灵迹弥千年。仆也钦元轨，长揖问真诠。抱一理则契，何当授九还。三君去已矣，玉佩畴将宣。安得九华女，秘宝飒然传。孰是都不勤，坐看飞羽翰。福地倚惝恍，丹灶抚留连。微禄焉足緤，人理难即捐。未承慈母欢，宁论婚嫁牵。仰惭罗姑洞，俯怅陶公泉。连镳出洞口，相嗟且停轩。归还縳尘鞅，转复忆㠝岏。何用理幽绪，高吟云藻篇。
同欧阳曰穑游通天岩
作者：胡直
朝代：明

流光悲过客，幽意托名山。相与携僧往，悠然并鸟还。层巅天共语，曲洞石为关。梦里闻钟磬，泠泠非世间。
同省魏张二君奉使二首鲍明远体
作者：胡直
朝代：明

与君缪通籍，觌面縻心期。揽挈金门游，连翩公府趋。诗书同流览，杯斝亦互持。心知景光娱，潜恐会晤移。整驾居然迅，衔命讵能迟。鳞鳞起寒云，猎猎飘凉飔。凉飔吹我心，憖然远怀思。无由竟宿昔，含悽奉别卮。出门渺何之，所之吴与楚。萧瑟凉海隅，霮䨴长江屿。扬舲遵济流，挂帆连鸿举。悦怿遂旋思，飞跃贪乡渚。春园记故桑，秋场欢新秬。忻君使命嘉，恻予归思阻。登车千里遥，暂留庭户语。
同省魏张二君奉使二首鲍明远体·其一
作者：胡直
朝代：明

与君缪通籍，觌面縻心期。揽挈金门游，连翩公府趋。诗书同流览，杯斝亦互持。心知景光娱，潜恐会晤移。整驾居然迅，衔命讵能迟。鳞鳞起寒云，猎猎飘凉飔。凉飔吹我心，憖然远怀思。无由竟宿昔，含悽奉别卮。
同省魏张二君奉使二首鲍明远体·其二
作者：胡直
朝代：明

出门渺何之，所之吴与楚。萧瑟凉海隅，霮䨴长江屿。扬舲遵济流，挂帆连鸿举。悦怿遂旋思，飞跃贪乡渚。春园记故桑，秋场欢新秬。忻君使命嘉，恻予归思阻。登车千里遥，暂留庭户语。
同罗日表下第归至宝应日表议别舟先行叙别江岸酒楼
作者：胡直
朝代：明

花院移舟近，筑歌落盏迟。谈深征袖湿，非是怨当时。
同署范郎中出守淮阳二首
作者：胡直
朝代：明

华省正鸣莺，青门别思萦。晓来五马去，春逐百花行。古郡依东海，危楼控两京。南邦愁带甲，到日有长城。联佩鸣青琐，同曹住白云。欲成花下醉，其若席前分。鹢首瞻河曲，龙光逼海氛。预愁熊轼远，铙吹镇相闻。
同署范郎中出守淮阳二首·其一
作者：胡直
朝代：明

华省正鸣莺，青门别思萦。晓来五马去，春逐百花行。古郡依东海，危楼控两京。南邦愁带甲，到日有长城。
同署范郎中出守淮阳二首·其二
作者：胡直
朝代：明

联佩鸣青琐，同曹住白云。欲成花下醉，其若席前分。鹢首瞻河曲，龙光逼海氛。预愁熊轼远，铙吹镇相闻。
同蔡士备冲雨寻药山古刹叙别二绝
作者：胡直
朝代：明

松韵还同说偈时，峰头谁度笑声迟。我来不乞山僧法，莫拟重经李习之。官程苦被白云牵，载酒寻山敞别筵。风雨莫怜分手地，衡庐已缔住山缘。
同蔡士备冲雨寻药山古刹叙别二绝·其一
作者：胡直
朝代：明

松韵还同说偈时，峰头谁度笑声迟。我来不乞山僧法，莫拟重经李习之。
同蔡士备冲雨寻药山古刹叙别二绝·其二
作者：胡直
朝代：明

官程苦被白云牵，载酒寻山敞别筵。风雨莫怜分手地，衡庐已缔住山缘。
同诸君携咀别何振卿得翩字
作者：胡直
朝代：明

省中长和白云篇，物外招邀两骑联。忽听骊歌悲旧社，不堪烟景入新年。和风柳变莺初合，积雪庭空月正圆。此夜相看须酩酊，朝来五马去翩翩。
名山道中逢伍鱼山年兄奉延紫府飞霞洞和韵为别
作者：胡直
朝代：明

别离长忆帝京春，邂逅相看各怆神。绝域论心乡语合，中年作客故交亲。扳留喜就烟霞洞，归去应为水竹邻。南往北来同燕雁，前程莫不寄双鳞。
君子有所思行
作者：胡直
朝代：明

黄茂信嘉谷，焉用杂稂莠。稂莠何足言，蟊贼竟长亩。所以九苞羽，翱翔千仞霄。岂与鹳雀辈，争路鸣嘐嘐。我愿裁锦字，寄声于清飙。为我语神禽，无然困山椒。孤竹归西伯，尼父无停镳。轩皇本神圣，阿阁当来巢。但恐良媒隔，寂寂谁相招。
君莫悲行赠人初唐体
作者：胡直
朝代：明

汉家天子重边勋，玉钺登坛静尘氛。大将旌旄天外落，健儿钲鼓地中闻。三千剑客良家子，八百材官太乙军。安排遁甲三方入，开阖神兵五垒分。霜重文犀六属铠，血凝匕首七星文。双弯明月能穿柳，合队流星似捲云。大军朝饮长城窟，勇骑宵临瀚海碣。阚虎声呼撼地天，长鲸阵涌翻溟渤。出塞初觇太白高，踰河已射旄头没。纛上先悬遫濮头，营中细截浑邪骨。右地金人罢祭天，左贤铁骑空期月。正直当年汉道昌，坐看一日边尘歇。时来何用谙六韬，天幸那须通九伐。归来天子赐龙驹，绮阁雕甍隘九衢。襁褓俱为左庶长，卢儿尽是执金吾。强弩将军分食邑，护军校尉锡襜褕。户户屏开金屈膝，家家障拥锦屠苏。赫奕只知身尚主，髡钳谁识昔为奴。轩皇庙略还真假，圮老兵书定有无。独有当年李骠骑，三出无功怨数奇。南山射虎空穿石，世事悠悠君莫悲。
君马黄
作者：胡直
朝代：明

君马黄，臣马骊。与君论毛色，臣马焉能希。臣马虽微贱，来自竁域生权奇。朝刷流沙千万里，暮蹀燕昭台下墀。君若建翠华，能使和鸾齐。君若张大纛，早能识路岐，啖脯粪金非所宜。臣马当献君，愿假九方知。
听莺怀邹继甫二绝
作者：胡直
朝代：明

莺声日日满幽林，宛转长唫复短唫。不见昔时同听客，啼莺空作昔时音。旭日高槐啼欲断，午风深竹弄还长。莫言绝域如天外，犹有莺声似省廊。
听莺怀邹继甫二绝·其一
作者：胡直
朝代：明

莺声日日满幽林，宛转长唫复短唫。不见昔时同听客，啼莺空作昔时音。
听莺怀邹继甫二绝·其二
作者：胡直
朝代：明

旭日高槐啼欲断，午风深竹弄还长。莫言绝域如天外，犹有莺声似省廊。
吴武选谒诗贻其封君二首
作者：胡直
朝代：明

稼穑长为宝，诗书亦间操。自然真性在，不为隐名高。有道忘廛市，无机任桔槔。应笑天刑子，摵摵为谁劳。掉头不肯仕，乃复挂金章。天语瑶华重，皇恩奕世芳。紫衣群鹿豕，乌帽照沧浪。匡济平生略，几语尚书郎。
吴武选谒诗贻其封君二首·其一
作者：胡直
朝代：明
体裁：五言律诗

稼穑长为宝，诗书亦间操。自然真性在，不为隐名高。有道忘廛市，无机任桔槔。应笑天刑子，摵摵为谁劳。
吴武选谒诗贻其封君二首·其二
作者：胡直
朝代：明

掉头不肯仕，乃复挂金章。天语瑶华重，皇恩奕世芳。紫衣群鹿豕，乌帽照沧浪。匡济平生略，几语尚书郎。
吴郎中出守福州
作者：胡直
朝代：明

五马似龙骧，铜符发建章。春阳随盖远，雪月荡旌光。首郡雄蛮国，千峰接海防。吴公政第一，应为继遐芳。
和答兴化顾秀才
作者：胡直
朝代：明

坐挹凌云气，留倾卷雾谈。囊开千首赋，宅傍百花潭。揽辔瞻天北，飞缨滞斗南。见愁胡马阔，语罢泪犹含。
咏况吉夫药湖别业二首
作者：胡直
朝代：明

闻道湖中胜，夫君宿所期。涵天为泛宅，浴日学咸池。鲛室幽相逼，蓬山浸欲移。年今瞻太液，潋滟起遥思。辋水开南垞，濠梁得上游。鱼吹闻枕畔，荷气到床头。屿覆长生草，波回不系舟。蛟龙今作雨，曾是昔潜虬。
咏况吉夫药湖别业二首·其一
作者：胡直
朝代：明

闻道湖中胜，夫君宿所期。涵天为泛宅，浴日学咸池。鲛室幽相逼，蓬山浸欲移。年今瞻太液，潋滟起遥思。
咏况吉夫药湖别业二首·其二
作者：胡直
朝代：明

辋水开南垞，濠梁得上游。鱼吹闻枕畔，荷气到床头。屿覆长生草，波回不系舟。蛟龙今作雨，曾是昔潜虬。
咏怀
作者：胡直
朝代：明

挥刀裁流水，流水不可裁。讨古写烦忧，烦忧郁以絯。弱小事文翰，结慕左马场。踰冠改初服，驰精虞与黄。卑彼雕虫技，欣此日月光。长剑倚天外，耿耿飞英芒。大业无阶陛，盛年掩空房。敛志仙真侣，希心寥廓翔。岂由心好道，实乃意无疆。羡门不我遇，中路成悲伤。整驾欲焉之，沈思所行藏。古有适志人，鹿门与柴桑。百尔非所珍，耕凿庶自将。晨往从之游，宁惮历冰霜。
咏董原汉凿白云楼东西二牖和高李二君二首
作者：胡直
朝代：明

登高忽似出笼樊，坐看千山绕禁垣。溟海东来通太液，昆崙西控引中原。且从啸月留官阁，耐可披云叫帝阍。词客有怀能作赋，不同王粲忆乡园。金门病客惭真隐，粉署高楼得并娱。正与白云同偃仰，不妨明月坐跏趺。窗中野雀閒相聚，席上山峰暝欲无。共道楼居生逸思，拟将官舍等蓬壶。
咏董原汉凿白云楼东西二牖和高李二君二首·其一
作者：胡直
朝代：明

登高忽似出笼樊，坐看千山绕禁垣。溟海东来通太液，昆崙西控引中原。且从啸月留官阁，耐可披云叫帝阍。词客有怀能作赋，不同王粲忆乡园。
咏董原汉凿白云楼东西二牖和高李二君二首·其二
作者：胡直
朝代：明

金门病客惭真隐，粉署高楼得并娱。正与白云同偃仰，不妨明月坐跏趺。窗中野雀閒相聚，席上山峰暝欲无。共道楼居生逸思，拟将官舍等蓬壶。
唐荆川先生视师海上奉赠二首
作者：胡直
朝代：明

翩翩瑶节下烟霄，岁晏关河朔气饶。兵法久传黄石略，使旌遥指赤城标。雪中鲸海销氛祲，春后鲛宫贡薄绡。蓟北越南均报主，勋名那羡汉嫖姚。军师强起白云扉，海上还知卧翠微。日护貔貅仍习静，营开鱼鸟试忘机。丝纶早已推黄阁，去住身看著白衣。行过荆溪栖隐处，莫因萝薜系骖騑。
唐荆川先生视师海上奉赠二首·其一
作者：胡直
朝代：明

翩翩瑶节下烟霄，岁晏关河朔气饶。兵法久传黄石略，使旌遥指赤城标。雪中鲸海销氛祲，春后鲛宫贡薄绡。蓟北越南均报主，勋名那羡汉嫖姚。
唐荆川先生视师海上奉赠二首·其二
作者：胡直
朝代：明

军师强起白云扉，海上还知卧翠微。日护貔貅仍习静，营开鱼鸟试忘机。丝纶早已推黄阁，去住身看著白衣。行过荆溪栖隐处，莫因萝薜系骖騑。
善哉行六解
作者：胡直
朝代：明

朱葩春荣，黄叶秋翻。逝者何迅，一往无旋。形不七尺，命靡百年。腾精宇宙，营目九埏。吉凶是非，徽纆纷迁。自匪仙道，曷任燔煎。丹经百卷，妙药一丸。松乔邈矣，传者妄焉。弹筝酒歌，对之中悁。驷车穹盖，忧悲孔延。不如澹素，放心自然。忆彼至人，教我忘言。
嘉州凌云山寺览蒙山宪副题刻和韵怀寄
作者：胡直
朝代：明

江头岩壑翠参差，洞里乾坤日月迟。三水烟涛天际渺，九峰春树雾中疑。青帏正带昙花捲，斑鬓羞同石发垂。坐看皇人仙室迩，思君那共采金芝。
嘲梦四绝
作者：胡直
朝代：明

侬别伊人去，若个是相逢。伊人别侬去，若个道是侬。决绝复决绝，不决当奈何。愁令心血损，望使鬓毛皤。梦有浮生相，浮生即梦同。浮生无用忆，遮莫忆梦中。旧梦在何处，新梦续相从。旧空那可续，新续总成空。
嘲梦四绝·其一
作者：胡直
朝代：明

侬别伊人去，若个是相逢。伊人别侬去，若个道是侬。
嘲梦四绝·其三
作者：胡直
朝代：明

梦有浮生相，浮生即梦同。浮生无用忆，遮莫忆梦中。
嘲梦四绝·其二
作者：胡直
朝代：明

决绝复决绝，不决当奈何。愁令心血损，望使鬓毛皤。
嘲梦四绝·其四
作者：胡直
朝代：明

旧梦在何处，新梦续相从。旧空那可续，新续总成空。
坐双飞桥寺僧出孙思邈丹灶药炉制甚古留诗一首赠谢楚山上人
作者：胡直
朝代：明

朝出丛林入洞天，扪萝越午到岩巅。千峰合作莲花藏，双水高连玉液泉。悟后丹砂俱幻法，行边脩竹契真诠。阇黎不用重留偈，小坐崖亭意已传。
坐林中
作者：胡直
朝代：明

岩居一事稀，移屧过林围。荒舍无沽酒，隆寒未换衣。坐深樟子落，意静鸟声微。真有丘中况，随方得所归。
夔府官舍梦王尚涵三首
作者：胡直
朝代：明

故人天上跨龙媒，旅夜翩然入梦来。万里愁闻夔子国，怜君遥度白盐堆。少小交亲白发催，每从南国望金台。故人不厌关山隔，清梦还期夜夜来。十二巫峰合沓新，为云为雨竟谁真。青春卧稳啼猿夜，不梦阳台梦故人。
夔府官舍梦王尚涵三首·其一
作者：胡直
朝代：明

故人天上跨龙媒，旅夜翩然入梦来。万里愁闻夔子国，怜君遥度白盐堆。
夔府官舍梦王尚涵三首·其三
作者：胡直
朝代：明

十二巫峰合沓新，为云为雨竟谁真。青春卧稳啼猿夜，不梦阳台梦故人。
夔府官舍梦王尚涵三首·其二
作者：胡直
朝代：明

少小交亲白发催，每从南国望金台。故人不厌关山隔，清梦还期夜夜来。
夜宿嶰空寺
作者：胡直
朝代：明
体裁：古风

朝从龙济游，暮投嶰空宿。山深风雨来，庭户秋容肃。解巾挂垂蓉，裁诗俯修竹。寓此适幽情，超然脱尘俗。
大朝门同午楼复建百官朝贺二首
作者：胡直
朝代：明

井干复天都，门成接斗枢。螭蟠衔瑞榜，凤绕夹金铺。巽命承中禁，离光照八区。万方何以庆，拟上泰阶符。轩阁看仪凤，尧阶俯濯龙。宸聪从此达，猎疏拟谁封。燎火光云汉，珂声接曙钟。定应门下省，承问独从容。
大朝门同午楼复建百官朝贺二首·其一
作者：胡直
朝代：明

井干复天都，门成接斗枢。螭蟠衔瑞榜，凤绕夹金铺。巽命承中禁，离光照八区。万方何以庆，拟上泰阶符。
大朝门同午楼复建百官朝贺二首·其二
作者：胡直
朝代：明

轩阁看仪凤，尧阶俯濯龙。宸聪从此达，猎疏拟谁封。燎火光云汉，珂声接曙钟。定应门下省，承问独从容。
天仙桥
作者：胡直
朝代：明

乘风飞度万重云，亲受皇人赤玉文。为谢慇勤天上侣，先天已向语前闻。
天华晚翠
作者：胡直
朝代：明
体裁：七言绝句

天华屹立焕金华，苍翠仍宜落日斜。试问谪仙高卧处，一巢今已属谁家。
奉答大司空镇山朱公致政还家二首
作者：胡直
朝代：明

几人师保冠群公，更睹河渠继禹功。此日情倾三径客，向来才敌万夫雄。五云绕映宫袍色，绿野春连玉树丛。莫羡东山能著屐，虞廷还忆旧司空。天边剑履赐归来，江上丝纶亦快哉。世路久谙同蕉鹿，家园真赏胜蓬莱。芳尊几共求羊醉，佳句还追燕许才。出谷春莺声正好，肯容乘月放舟回。
奉答大司空镇山朱公致政还家二首·其一
作者：胡直
朝代：明

几人师保冠群公，更睹河渠继禹功。此日情倾三径客，向来才敌万夫雄。五云绕映宫袍色，绿野春连玉树丛。莫羡东山能著屐，虞廷还忆旧司空。
奉答大司空镇山朱公致政还家二首·其二
作者：胡直
朝代：明

天边剑履赐归来，江上丝纶亦快哉。世路久谙同蕉鹿，家园真赏胜蓬莱。芳尊几共求羊醉，佳句还追燕许才。出谷春莺声正好，肯容乘月放舟回。
寄王阳冈都谏蜀中
作者：胡直
朝代：明

夕郎南窜已经年，更道西移万里天。巫峡峰峦疑仗过，锦江鸳鹭忆班联。愁中几梦燕台月，醉里翻悲蜀国弦。迁客好同龙卧日，还将梁甫续遗篇。
寄邓给事中子信
作者：胡直
朝代：明
体裁：七言律诗

金吾往往到岩扃，为觇湖山有客星。别后鬓华秋易白，把来衫袖晓犹青。江都久废天人策，关尹能留老子经。但得群龙满朝野，鸿飞何必唳苍冥。
将进酒
作者：胡直
朝代：明

将进酒，开华堂。主人敬客，黼衣玄黄。周旋虎步，磬折龙翔。寒温各竟，意气恢张。时哉惠风，百卉菲芳。旁唐为殷斝，码瑙为周觥。罗列水陆陈椒浆，鸣鸟暂歇云和倡。八音肉好，和者一何喤喤。主人前致辞，上客莫停觞。人生熻阒若隙光，聚散靡常。君胡为乎，对酒不御，捋髯吐气而慨慷。为君属之不醉不可归，房客跪谢主人，人各有思肠。结发揽桑弧，长大不得将。沈吟日夜，命各有当。墨突孔车，胡为皇皇。幸当盛明之世，朝野悦康。夔龙满清庙，谏鼓在堂皇。龟龙游沼，凤鸟辉煌。灵芝岁三秀，嘉禾献四方。才者宜征，拙者宜退藏。主人家殷富，时吏不呵，室家洋洋。今我不乐，焉能回戈于鲁阳。愿言秉烛，洗盏更汤。人生贵适志，何必绾金章。鹏鹪匪大小，凫鹤何短长，但愿皇帝陛下圣寿无疆。客请吸东海，主为倒银潢。携手昆丘巅，醉卧王母旁。睨观当时，焉知名物之不为桁杨。将进酒，乐未央。
小孤山
作者：胡直
朝代：明
体裁：古风

岷嶓水自巴蜀来，西江彭蠡亦壮哉。众流于此相会合，滚滚一道由天开。控引百川水，日夜俱朝宗。万古君臣义，江流无不同。两山相峙青壁立，一柱擎天高万尺。閒云宿雾任往来，巨浪惊涛从射激。织绡祗畏蛟魅愁，然犀须恐鱼龙泣。半山亭榭赤栏干，仙女神游昼往还。鸾鹤何须阆苑风，环佩谩许留尘寰。我有登高兴，未获造其间。络石吐花碧，映水桃竹斑。吴公雄笔照绝岛，邵庵学士同跻攀。风流数老不复见，遗馀墨笔留空山。远招山之灵，酹以一壶酒。禹公碣石今尚存，伏波铜柱终难朽。俛仰人间无尽情，万岁千秋惟尔寿。
山中怀寄康明府龙洲
作者：胡直
朝代：明

龙洲近隔碧山隅，洲水澄江似镜湖。汉水丈人提瓮好，漆园敖吏著经无。池边古径门因竹，松里行厨饭是菰。若倚寒梅唫白雪，好凭来雁寄玄珠。
山顶晚霁
作者：胡直
朝代：明

八万山河一掌宽，四天应合作回阑。独怜到此谁为耦，坐共羲和倚日看。
庚戌之秋敌逼都城闻雁有感二首
作者：胡直
朝代：明

鸿雁翩翩向海边，来从北蓟自燕然。有无天上催飞将，曾否山前缚左贤。我家匡山云霞庐，计程明日过山居。仓皇顾影遥怀侣，不次闻声未勒书。
庚戌之秋敌逼都城闻雁有感二首·其一
作者：胡直
朝代：明

鸿雁翩翩向海边，来从北蓟自燕然。有无天上催飞将，曾否山前缚左贤。
庚戌之秋敌逼都城闻雁有感二首·其二
作者：胡直
朝代：明

我家匡山云霞庐，计程明日过山居。仓皇顾影遥怀侣，不次闻声未勒书。
度钻天坡感怀四绝
作者：胡直
朝代：明

蛇鬼悲还怖，梯天独有人。岂因徇斗禄，临危试此身。六合同一色，二仪混莫分。何处瞻亲舍，茫茫尽白云。辕端凌太白，马首控青霄。雅怀鸾鹤侣，疑此得相邀。飞鸢看欲跕，愁猿怯更唫。前峰影天半，那隔故园心。
度钻天坡感怀四绝·其一
作者：胡直
朝代：明

蛇鬼悲还怖，梯天独有人。岂因徇斗禄，临危试此身。
度钻天坡感怀四绝·其三
作者：胡直
朝代：明

辕端凌太白，马首控青霄。雅怀鸾鹤侣，疑此得相邀。
度钻天坡感怀四绝·其二
作者：胡直
朝代：明

六合同一色，二仪混莫分。何处瞻亲舍，茫茫尽白云。
度钻天坡感怀四绝·其四
作者：胡直
朝代：明

飞鸢看欲跕，愁猿怯更唫。前峰影天半，那隔故园心。
度铁索桥
作者：胡直
朝代：明

索桥宛似鹊填河，诘晓凌风蹑屩过。始信当年蹈水客，只凭忠信出洪波。
张玉屏京兆藏赵子昂所画唐马歌
作者：胡直
朝代：明

唐家枥马皆雄才，月精降作飞龙胎，凤臆麟形赤岸开。不用余吾产，宁须昆阆来。自从太宗开创功绝世，除凶雪耻酬千祀。九夷宾，天马至。焉耆赤电三花明，颉利紫鸾锦绣丽。后来太仆驯养四十春，乳成十万六千之飞驎。就中拳毛騧，照夜白，纵有江都不敢画。其馀七马九马总权奇，传真赖有将军霸。将军去后岂无人，祇能画骨不画魄。子昂丹青近代雄，身是龙孙异风格。画出七马若鹰扬，秦皇七骑百不易。次第九马翘陆飞，汉家九逸那堪策。但看饮江啮草相为娱，泽边隐见群龙趋。双双瞳镜悬万里，淋淋汗血堕三珠。意态摇撼昆明水，勃若神蛟欲变波浪粗。应知唐家全盛日，乘此可以西击胡。子昂家有元德之的卢，时不可兮马不徂，神物空令落画图。至今观者生意气，志在白狼黄沙青海隅。坐看一日乘风腾九区，朝蹀流沙暮越都，谁能羁络同凡驹。吁嗟马乎古今识者凡几徒，前有九方圣，后有张大夫。张君好龙好真龙，一睹神骏恨晚逢。骊黄牝牡未暇阅，思欲荐之齐景公。当今海内升平久，纵有追风縳畎亩。近闻铁骑饮长城，域内求之千琼玖。愿君引上紫玉坡，金旟綵仗相经过，能使六飞平不颇。不然骧首矫足出交河，为君横行万里尽沙陀。归来再图凌烟绩，画出云螭照玉珂。
徙宅四首
作者：胡直
朝代：明

徙宅何频数，逃喧岂择安。名山迟结社，僻地当开坛。破屋藏云细，颓垣放月宽。柴门倾侧惯，日暮省关阑。浩荡随尘世，支离信所居。人生俱逆旅，天地乃吾庐。喜趁三家市，移来万卷书。曾无儋石橐，负载得轻虚。尤喜兼为圃，携锄岂带经。看成蒋诩径，错唤子云亭。绀橘淹霜脆，红葵抱日馨。明府休移勒，白首汉阴铭。家本江村住，千重水树幽。花筛桥路月，萍漾柳塘鸥。妩姥丹台旧，槎滩禾黍秋。年来尘市闹，转徙忆初游。
徙宅四首·其一
作者：胡直
朝代：明

徙宅何频数，逃喧岂择安。名山迟结社，僻地当开坛。破屋藏云细，颓垣放月宽。柴门倾侧惯，日暮省关阑。
徙宅四首·其三
作者：胡直
朝代：明

尤喜兼为圃，携锄岂带经。看成蒋诩径，错唤子云亭。绀橘淹霜脆，红葵抱日馨。明府休移勒，白首汉阴铭。
徙宅四首·其二
作者：胡直
朝代：明

浩荡随尘世，支离信所居。人生俱逆旅，天地乃吾庐。喜趁三家市，移来万卷书。曾无儋石橐，负载得轻虚。
徙宅四首·其四
作者：胡直
朝代：明

家本江村住，千重水树幽。花筛桥路月，萍漾柳塘鸥。妩姥丹台旧，槎滩禾黍秋。年来尘市闹，转徙忆初游。
忆昔行寄陈廷评南京初唐体
作者：胡直
朝代：明

昔逐南宫士，曾驱北路辕。飞缨入帝里，射策叫天阍。天阍辽绕隔层穹，以额叩阍不可通。校书天禄人难拟，献赋蓬莱事已空。黑貂毛落空奔走，紫铗弹歌割斗酒。骑马明朝谢北燕，挂帆一夜归南斗。故人东海陈夫子，作宦南都法曹里。相逢相见重相怜，一生一代一知已。下马即探千首赋，开尊共论六家指。半岁犹成辕下趋，一朝遂作云间驶。当筵意气拂云端，共道移山不让难。逸兴旁凌鳷鹊观，豪歌漫脱鵔鸃冠。淹留五月菖蒲酒，荏苒良宵苜蓿盘。才高官薄君无惜，客久时侵我更欢。怜君作牧铃阳县，执法翻令相国羡。宝剑空惊魍魉悲，神蛟未际风雷变。伯玉由来感遇多，孔璋生小词场擅。滕王阁下别经年，廷尉堂前重接面。经年接面已多违，可怜归棹复催归。花间恨别乌衣市，月下含悽牛渚矶。自予结发操铅椠，欲参坟典凌周汉。长歌直拟卿云飞，短赋嫌追白石烂。古字陆离笑子云，奇篇勃嵂轻王粲。宝璞翻干楚国诛，韶音空使齐侯叹。侧身天地有馀悲，极目天门不可期。九死不干杨意荐，半生空负子期知。枣花纂纂今三载，杨柳阴阴连岁改。个时绿绮向谁弹，个日春光空兰茝。借问上才游西园，何如高谊倾东海。玉鲤传书窈莫通，金龟换酒谁为解。金龟玉鲤两悠悠，采石钟山望欲浮。竹箭江东长自好，蒲梢天北几时收。晋朝定拟推承祚，汉室俄看荐太丘。长跪聊缄青鸟信，何时并驾赤驎游。
悲愤词哭欧阳文朝
作者：胡直
朝代：明

日日相见不厌多，一朝不见愁奈何。几年不见君，归来就君歌。君今忽往矣，已而已而，渺若江河。一去不复来，空有泪滂沱。日日相语不厌繁，一朝不语心烦冤。几年不共语，归来就君欢。君今忽往矣，已而已而，渺若云山。一去不复还，空有泪潺湲。
悲愤词哭欧阳文朝·其一
作者：胡直
朝代：明

日日相见不厌多，一朝不见愁奈何。几年不见君，归来就君歌。君今忽往矣，已而已而，渺若江河。一去不复来，空有泪滂沱。
悲愤词哭欧阳文朝·其二
作者：胡直
朝代：明

日日相语不厌繁，一朝不语心烦冤。几年不共语，归来就君欢。君今忽往矣，已而已而，渺若云山。一去不复还，空有泪潺湲。
戊寅冬再至石莲洞
作者：胡直
朝代：明

石莲夫子去无还，邈矣何人更叩关。久别林峦知竦诮，重来松竹似开颜。泰山颓后吾安仰，威凤翔时世莫攀。姑射重伤冰雪窈，独看明月满高岩。
戏作最洁诗口号
作者：胡直
朝代：明

何物称最洁，予怜山下泉。出石全无滓，涵光自有涟。无令许由至，洗耳污清涓。何物称最洁，予怜冈上雪。如盐非火燔，比玉无蝇涅。无令樵父行，踏破山前白。何物称最洁，予怜江上月。散之有馀辉，揽之不盈结。能照一切物，不染一切物。
戏作最洁诗口号·其一
作者：胡直
朝代：明

何物称最洁，予怜山下泉。出石全无滓，涵光自有涟。无令许由至，洗耳污清涓。
戏作最洁诗口号·其三
作者：胡直
朝代：明

何物称最洁，予怜江上月。散之有馀辉，揽之不盈结。能照一切物，不染一切物。
戏作最洁诗口号·其二
作者：胡直
朝代：明

何物称最洁，予怜冈上雪。如盐非火燔，比玉无蝇涅。无令樵父行，踏破山前白。
战城南
作者：胡直
朝代：明

海水荡山摇南斗，天吴轩鬣回九首。官家戈矛如云攒，蹲蹲不敢出城口。大夫腰有赤文之宝刀，生平欲伐北潭蛟，一日不杀气长吼。宁当开门格斗死，那能局蹐婴城守。䝟貐四面重围列，十荡不前蛇矛绝。欲移碣石填沧海，沧海茫茫臣力竭。城中炮鼓声如雷，不救城南战骨折。天地为我惨澹，壮士为我饮血。义气高横狼岛孤，英魂暗作潮头烈。潮头怒气如山来，人今战死不复回。人今战死可奈何，江东日夜愁洪波。安得戈船将军豪烈如大夫，斩鲸尽种玉山禾。战城南，君莫歌。
承命楚臬过淮阴驿逢万寿节遥祝志感
作者：胡直
朝代：明

干旄遥夜驻邮亭，万寿嵩呼俨禁庭。几载金门藏姓字，一身湖海信飘零。徘徊暗忆南端月，咫尺还瞻北极星。浅薄自知违报主，拟将吾道付沧溟。
折杨柳
作者：胡直
朝代：明

思绪芳蕤密，愁魂乱絮飘。影随妆镜晓，吹断塞笳宵。攀折心先碎，缄题意共遥。到应憔悴甚，怜是故时条。
拟游匡庐
作者：胡直
朝代：明

岂不待婚嫁，吾归吾奈何。世情先老绝，游兴傍秋多。五老鞭龙到，三江摘叶过。云空从直上，濯足于银河。
拟访座主王吉水明府阻涨怀寄
作者：胡直
朝代：明

江城索寞抱春愁，江草芊绵独倚楼。积雨正淹徐稚耒，停云空望李膺舟。黄莺选树枝枝湿，碧藻翻泥岸岸流。浅薄自知非贾谊，吴公门下负相求。
挽李光禄祖母
作者：胡直
朝代：明

令德天孙降，徽音泽国倾。将雏威凤列，奕世石麟生。象服恩方渥，鱼轩罢可惊。归来李令伯，江树正秋声。
文朝省试二首
作者：胡直
朝代：明

家世文章伯，藏书蚤遍窥。昆丘珠树馥，天路石麟奇。豹隐休多恋，龙骧看在兹。伤痍南国尽，何策献明时。金川怜去棹，玉峡叹垂繻。地阔山攒楚，天长水漾吴。芙蓉秋日丽，雕鹗晓霜孤。暂去题乡籍，春能献庙谟。
文朝省试二首·其一
作者：胡直
朝代：明

家世文章伯，藏书蚤遍窥。昆丘珠树馥，天路石麟奇。豹隐休多恋，龙骧看在兹。伤痍南国尽，何策献明时。
文朝省试二首·其二
作者：胡直
朝代：明

金川怜去棹，玉峡叹垂繻。地阔山攒楚，天长水漾吴。芙蓉秋日丽，雕鹗晓霜孤。暂去题乡籍，春能献庙谟。
新秋对月有怀王欧及邹耿诸子
作者：胡直
朝代：明

新秋客夜坐虚堂，院柏亭筠酿早凉。西徼自无鸿雁到，东山已过薜萝芳。银河影挂千峰净，碧月光连一水长。此夜不禁思万里，吴天楚泽共微茫。
早春送萧天宠之官莱芜二首以旧同石莲洞之游
作者：胡直
朝代：明

复作他乡别，深悲故侣稀。愁先江草合，望断岳云飞。世路凭呼马，官曹当食豨。知君兼吏隐，且莫赋初衣。古邑邻东岱，三峰更接连。去看民似鹿，转见吏为仙。念我淹金马，因君想石莲。乡心将别泪，并入酒杯传。
早春送萧天宠之官莱芜二首以旧同石莲洞之游·其一
作者：胡直
朝代：明

复作他乡别，深悲故侣稀。愁先江草合，望断岳云飞。世路凭呼马，官曹当食豨。知君兼吏隐，且莫赋初衣。
早春送萧天宠之官莱芜二首以旧同石莲洞之游·其二
作者：胡直
朝代：明

古邑邻东岱，三峰更接连。去看民似鹿，转见吏为仙。念我淹金马，因君想石莲。乡心将别泪，并入酒杯传。
春夜袁沔阳枉寻水塘庵下榻谈禅有独往之兴别后戏作却寄留之
作者：胡直
朝代：明

参侍给孤园，皈依得世尊。双林一以寂，半偈两无言。慧剑宜剸象，禅枝足叩阍。达人无不可，莫羡隐空门。
春夜过银锭桥在禁城外北海子
作者：胡直
朝代：明

都城佳丽地，春夜喜重经。巨浸通银汉，长桥挂碧汀。云移千树月，冰坼半湖星。缥缈闻仙吹，祈坛近苑亭。
春日昆卢阁同张侍读张廷尉二公得文字
作者：胡直
朝代：明

旃檀晓阁气氤氲，鹦鹉林开贝叶文。近接金茎承惠露，平依玉阙捧晴云。西山障塞千重出，南纪关河一望分。别有客愁无断灭，寥天欲叩恐难闻。
春日欧阳曰守赴试京闱有司以官舟送
作者：胡直
朝代：明

江光草色晓烟萦，才子乘春谒帝京。鹢舫行随归塞雁，骊歌声杂啭花莺。天边此去应题籍，阙下何人共请缨。山国故交长卧病，瑶华莫厌寄柴荆。
春日觉山寺江亭
作者：胡直
朝代：明

春树花繁覆紫苔，春晴骑马隔花来。不禁江涨千寻媚，正听林莺百啭回。谷口人同玄豹卧，仙源兴逐碧桃开。登临未效东山屐，且向芳亭送野杯。
春日近湖族叔枉过小酌螺塘江浒
作者：胡直
朝代：明

卜游非不早，宿疴滞霪霖。景霁散新暄，和飙动神襟。欣此竹林侣，相送出江浔。起瞩原上树，早已贮清阴。百卉竞芳葳，群溜奏徽音。乍言岁序易，猋忽春已深。欲揽青皇辔，其如白发侵。不为人外游，恐负枝上禽。遵渚发轻舠，击汰和清唫。斗酒酌船艎，对坐四山岑。昔仕各乡土，结托欢从今。缅思慰同隐，道真以相寻。
昭君怨
作者：胡直
朝代：明

毳幕易璿房，毡裘挂锦囊。雪悲调粉白，云想换流黄。未荷龙颜顾，曾传鸡舌香。得还故宫冷，犹是沐恩光。
昭阳对雪口号示李生
作者：胡直
朝代：明

云横海峤接天黄，坐看飞花积素光。地变方壶珠作树，身疑玄圃玉为堂。那誇绝调惊三楚，为卜丰年入万箱。绮阁郎君休讶冷，铁衣都护在沙场。
是夜宿白水寺相传冬春积雪封山诸兽皆远伏及春深鹿开山人始行
作者：胡直
朝代：明

春深传道鹿开山，独往飘然历九关。斋阁只同云坐卧，祗林唯趁鸟飞还。岂无散圣游方外，信有诸天异世间。欲梦周公吾老矣，楚狂遗迹似堪攀。
晚宿岳庙官舍同周生乘月坐松阴下
作者：胡直
朝代：明

挈朋晚憩青霞馆，蹑屩先登赤帝祠。宿雾濛濛常作雨，清泉袅袅自成池。林间月霁移松影，岩畔春深长桂枝。自幸向平婚嫁早，与君唯有白云期。
曹溪瞻六祖塔
作者：胡直
朝代：明

朝策度平陀，南华瞻缥缈。谷断意若冥，崖飞神欲悄。凿山自何年，重嵌出幽眇。瞥见西天明，引观慧日皛。山似耆阇尊，溪即恒河淼。借问何方隅，祖宅神为表。天路无术阡，尘踪失缴绕。漱泉沁心脾，闻梵彻昏晓。禅榻托高眠，寥然天下小。
曾二潭郡伯曾鲁原中丞见和精舍小作叠韵为谢
作者：胡直
朝代：明

新卜未能归五老，故游空复忆三茅。却怜皓首初辞禄，岂为玄经作解嘲。螺浦春回芳草色，武峰云接旧松梢。南溟九万须公等，莫讶枪榆独徙巢。
朝谒长陵同宋望之侍御作
作者：胡直
朝代：明

长陵丹阙倚苍葱，万柏分行辇路通。山出恒宗来王气，水连瀛海扈灵宫。瑶阶羽卫晴天外，玉殿罘罳宿雾中。却看群峰如跃马，还疑万骑猎秋风。
朱鹭
作者：胡直
朝代：明

舞朱鹭，鹭之榆。考贲鼓，吹笙竽。八簋陈，九酝㪺。宴嘉宾，乐相于。讲周礼，进典谟。歌祈招，诗驺虞。采豳风，显白驹。迈三五，握灵符。谧坤户，转乾枢。光天下，踰海隅。宾吁咈，主都俞。谏者出，色愉愉。于胥乐，福禄俱。万斯载，承权舆。
杂诗
作者：胡直
朝代：明

悲风响庭树，白露凝清霜。踯躅不能寐，怨此秋夜长。揽衣三四起，鸣鸟惊且翔。屣履步前除，明月鉴我裳。明月忽西沈，仰见心与房。理瑟成商曲，抚剑涕纵横。丈夫七尺躯，志欲揽八方。鸡鸣苦不早，引领观扶桑。捉衿不厌短，曳履不辞穿。所嗟白日驰，当我盛壮年。盛年不可再，忧思起缠绵。精卫何微眇，衔石填沧渊。大人志亨屯，匪为识玉怜。策我千里骥，膏我文木轩。朝游漱渤澥，暮宿层城巅。早欲巢衡霍，匪为欣其名。上有金简峰，犹存神禹文。又欲历泰山，不辞路险艰。日观凌苍苍，可以抚朝暾。朝暾旋赫赫，洗耀出咸池。流光荡八表，穹谷无不辉。绵历亿万祀，玄云无蔽亏。人欲天不违，胡为长盱睢。沈湎事诗书，回回起忧叹。忧叹何嗟及，缅思古姬旦。吐食意已殷，执贽何缱绻。山高不谢壤，海深纳澌漫。澌漫既无遗，何况江与汉。千秋长已矣，梦寐见颜面。汉家奕叶盛，弼亮建豪英。魏其一引疾，武安扬嘉声。悲哉声利子，得气何骄盈。巍甍迫象纬，曲旃罗前楹。除吏倾人主，襜褕入宫庭。恨恨杯酒间，两贤一朝倾。剉蘖方染黄，须臾变丹青。对面扬洪波，千载讵能平。董生求仁义，谁为钦其名。巢父傲帝尧，季札轻其国。胡为世俗人，刀锥动颜色。辟如群狙公，朝三不自得。斯人之相远，何啻千与亿。不自临嵩少，安能小陵丘。蜥蜴舞行潦，鼓舌讥潜虬。彼此殊趋舍，是非不相谋。斗筲自营为，焉用反谤尤。薄游写烦襟，驱驾欲焉之。朝登千仞冈，延瞩颍水湄。颍水不可游，改马莘野驰。路逢一老叟，秉耒适东菑。我见问津途，拱立于路岐。頫首但耘薅，鸣鸟相追随。却略再拜问，逌尔指中逵。咄咄浊世子，谁能测其微。我马何虺隤，泪下不能追。总辔首北极，反登玄冥州。黑蜧舞我前，梼杌啸我后。回车历太行，诘屈摧我辀。辀摧马已瘏，狨貙向我留。转顾阻山河，欲济无轻舟。九域不能骋，不如事远游。远游何所之，飞驾凌昆丘。晔晔若木枝，遥观青云浮。昆丘不足步，我欲庐太虚。丰隆摇云幡，羲和驾日舆。上仙郁华翁，偓佺弟子隅。先过东父宅，复息西母居。西母何嬿婉，揖上上清居。上清十二层，历历见白榆。鞭虬从空举，倚鸟戏虚无。纵览六合表，放心而夷与。俯观岳与海，何异杯与盂。人生苦郁纡，无乃成籧篨。予将汗漫游，与天同欢娱。幽幽山上兰，郁郁园中葵。葵生欣有托，零露滋黄蕤。朝葩迎扶桑，夕艳倾崦嵫。幽兰秘阴谷，而无朝日晞。山鬼日经践，荆棘相蔽亏。二物殊显晦，贞心如一揆。北风终不痿，严霜有馀姿。岂若桃李辈，一朝失所持。志士存本性，天命永为期。骐骥行千里，捕鼠不如狸。太阿能剸象，不为脍臛资。神龟遭网罟，腾蛇殆即且。松柏云汉高，乃复守门闾。君子既大受，焉用讥小知。寄言匠石子，栋桷有良宜。至人握瑾瑜，鹑结蔽璀璨。飞鸢矜腐鼠，黄鹄岂相羡。嗤彼卞和氏，荆玉求自衒。三献而不得，愤恨起哀怨。宁戚胡自悲，挽衣不至骭。唯有荣期子，可为达士愿。
杂诗·其一
作者：胡直
朝代：明

悲风响庭树，白露凝清霜。踯躅不能寐，怨此秋夜长。揽衣三四起，鸣鸟惊且翔。屣履步前除，明月鉴我裳。明月忽西沈，仰见心与房。理瑟成商曲，抚剑涕纵横。丈夫七尺躯，志欲揽八方。鸡鸣苦不早，引领观扶桑。
杂诗·其七
作者：胡直
朝代：明

薄游写烦襟，驱驾欲焉之。朝登千仞冈，延瞩颍水湄。颍水不可游，改马莘野驰。路逢一老叟，秉耒适东菑。我见问津途，拱立于路岐。頫首但耘薅，鸣鸟相追随。却略再拜问，逌尔指中逵。咄咄浊世子，谁能测其微。我马何虺隤，泪下不能追。
杂诗·其三
作者：胡直
朝代：明

早欲巢衡霍，匪为欣其名。上有金简峰，犹存神禹文。又欲历泰山，不辞路险艰。日观凌苍苍，可以抚朝暾。朝暾旋赫赫，洗耀出咸池。流光荡八表，穹谷无不辉。绵历亿万祀，玄云无蔽亏。人欲天不违，胡为长盱睢。
杂诗·其九
作者：胡直
朝代：明

昆丘不足步，我欲庐太虚。丰隆摇云幡，羲和驾日舆。上仙郁华翁，偓佺弟子隅。先过东父宅，复息西母居。西母何嬿婉，揖上上清居。上清十二层，历历见白榆。鞭虬从空举，倚鸟戏虚无。纵览六合表，放心而夷与。俯观岳与海，何异杯与盂。人生苦郁纡，无乃成籧篨。予将汗漫游，与天同欢娱。
杂诗·其二
作者：胡直
朝代：明

捉衿不厌短，曳履不辞穿。所嗟白日驰，当我盛壮年。盛年不可再，忧思起缠绵。精卫何微眇，衔石填沧渊。大人志亨屯，匪为识玉怜。策我千里骥，膏我文木轩。朝游漱渤澥，暮宿层城巅。
杂诗·其五
作者：胡直
朝代：明

汉家奕叶盛，弼亮建豪英。魏其一引疾，武安扬嘉声。悲哉声利子，得气何骄盈。巍甍迫象纬，曲旃罗前楹。除吏倾人主，襜褕入宫庭。恨恨杯酒间，两贤一朝倾。剉蘖方染黄，须臾变丹青。对面扬洪波，千载讵能平。董生求仁义，谁为钦其名。
杂诗·其八
作者：胡直
朝代：明

总辔首北极，反登玄冥州。黑蜧舞我前，梼杌啸我后。回车历太行，诘屈摧我辀。辀摧马已瘏，狨貙向我留。转顾阻山河，欲济无轻舟。九域不能骋，不如事远游。远游何所之，飞驾凌昆丘。晔晔若木枝，遥观青云浮。
杂诗·其六
作者：胡直
朝代：明

巢父傲帝尧，季札轻其国。胡为世俗人，刀锥动颜色。辟如群狙公，朝三不自得。斯人之相远，何啻千与亿。不自临嵩少，安能小陵丘。蜥蜴舞行潦，鼓舌讥潜虬。彼此殊趋舍，是非不相谋。斗筲自营为，焉用反谤尤。
杂诗·其十
作者：胡直
朝代：明

幽幽山上兰，郁郁园中葵。葵生欣有托，零露滋黄蕤。朝葩迎扶桑，夕艳倾崦嵫。幽兰秘阴谷，而无朝日晞。山鬼日经践，荆棘相蔽亏。二物殊显晦，贞心如一揆。北风终不痿，严霜有馀姿。岂若桃李辈，一朝失所持。志士存本性，天命永为期。
杂诗·其十一
作者：胡直
朝代：明

骐骥行千里，捕鼠不如狸。太阿能剸象，不为脍臛资。神龟遭网罟，腾蛇殆即且。松柏云汉高，乃复守门闾。君子既大受，焉用讥小知。寄言匠石子，栋桷有良宜。
杂诗·其十二
作者：胡直
朝代：明

至人握瑾瑜，鹑结蔽璀璨。飞鸢矜腐鼠，黄鹄岂相羡。嗤彼卞和氏，荆玉求自衒。三献而不得，愤恨起哀怨。宁戚胡自悲，挽衣不至骭。唯有荣期子，可为达士愿。
杂诗·其四
作者：胡直
朝代：明

沈湎事诗书，回回起忧叹。忧叹何嗟及，缅思古姬旦。吐食意已殷，执贽何缱绻。山高不谢壤，海深纳澌漫。澌漫既无遗，何况江与汉。千秋长已矣，梦寐见颜面。
杨乾叔新搆其先君武东银台有作因追和之以赠乾叔
作者：胡直
朝代：明

师垣第宅国咸休，奕奕银台世作求。杰阁好藏先帝制，高堂曾共故人留。兰荪九畹浮佳气，华武千峰拥上游。最是后贤能肯搆，关西清白自悠悠。
枯鱼过河泣
作者：胡直
朝代：明

枯鱼过洞庭，延望波涛阔。泣涕自涟洏，感是旧栖托。缄书报白龙，慎哉勿轻跃。风云未有期，惧为豫且获。所贵知德希，奫渊讵可脱。
柘枝词
作者：胡直
朝代：明

将军长剑倚西，极志欲灭戎方。阃外屯营三十，万钲鼓震遐疆。落日初挂昆崙，侧战酣气弥扬。长铤直捣河源，外生缚吐谷王。杀戎血作黄河，水洗刀生赤铓。玉关从此无亭，燧喜气发春阳。天子御门赐颜，色双赐小蛮娘。金铃抃转呼万，岁万载乐平康。
桃源行四首
作者：胡直
朝代：明

断陇横冈苍雾屯，停骖为问古桃源。共言夜半传飞檄，正是当时花竹村。腐草樛枝架短橧，傍床翁姥鬓鬙鬙。笯鸡瓮粟输租罄，纵到渔郎莫款承。秦代衣冠何处誇，蹊桃犹发晋时花。若论今日衣完肘，唯有桃川道士家。饥媪扶藜诉乞怜，石壕悍吏索丁钱。撞开篱落声如豹，道是官家入觐年。
桃源行四首·其一
作者：胡直
朝代：明

断陇横冈苍雾屯，停骖为问古桃源。共言夜半传飞檄，正是当时花竹村。
桃源行四首·其三
作者：胡直
朝代：明

秦代衣冠何处誇，蹊桃犹发晋时花。若论今日衣完肘，唯有桃川道士家。
桃源行四首·其二
作者：胡直
朝代：明

腐草樛枝架短橧，傍床翁姥鬓鬙鬙。笯鸡瓮粟输租罄，纵到渔郎莫款承。
桃源行四首·其四
作者：胡直
朝代：明

饥媪扶藜诉乞怜，石壕悍吏索丁钱。撞开篱落声如豹，道是官家入觐年。
欧阳文朝载酒同访康东沔先生龙洲园居和作
作者：胡直
朝代：明

载酒寻陶令，欣逢在绮园。入门鸡作斗，报客雀能言。雁影流缃帙，梅花落锦尊。宾游非梓泽，风物拟桃源。
欲游方广寻朱张旧迹以积雨阻遂别衡岳西去作长短句
作者：胡直
朝代：明

夜卧兜率宫，朝返络丝渡。回瞻七十峰，峰峰蔽云雾。忽然风捲重云开，紫盖朱陵似相顾。遥观祝融隔层穹，空忆昨日经行处。今日非昨日，人间异天路。余本烟霞人，尘网宁自锢。金简粗探虞夏文，莲花未蹑朱张步。游踪苦被阴霾隔，元关莫藉仙源度。我闻峨嵋之山高入天，上有灵仙不知数。即今不复倚踌躇，驱车且向西游去。重来拟结魏元君，不似桃源迷去住。
步出上东门行
作者：胡直
朝代：明

步出上东门，回回起念思。今日不作乐，何复待来兹。君家有清酒，席上有琴鸣。良遇心所欢，可用解愁情。舍下无斗粟，囊中无半钱。不肯学龙蛇自委蛇，何不去而海上从彼辟谷仙。骑当飞兔马，佩当步光剑。男儿堕地雄奇必有为，何能坐愁唧唧悲此寒与贱。
每日省退归舍马上见西山
作者：胡直
朝代：明

淹留何所贪，开户面青岚。夏取峰云慰，冬宜树雪谙。三茅仍在望，五老亦长参。日日归鞍上，如同故侣谈。
江村步月
作者：胡直
朝代：明

言从琪树里，步出碧江湾。佳景哉生月，流光荡若环。相逢人出洞，为问客还山。忽有香风至，岩芳拟共攀。
洞中雪后闻虎
作者：胡直
朝代：明

青岩为屋石为扉，雨雪三冬客未归。一卧洞天传辟谷，独留虎穴学忘机。石中慈竹娟娟净，草里香泉细细飞。文史自怜吾未得，云山随处有皈依。
清虚子
作者：胡直
朝代：明
体裁：古风

清虚子，神仙客，妙年出入黄金阙。曾侍天坛礼玉皇，鹤氅羽衣金荡节。或随列禦寇，乘风八极中。或从赤松子，吐纳凌青空。三花既结顶，五气仍蟠胸。松柏秀媚桃李容，清虚不与流俗同。吸沆瀣兮被明月，几见蟠桃千岁红。我有紫霞想，未脱尘外踪。有待功成拂衣去，桃花源上期相逢。
游仙三首调笑丁戊山人
作者：胡直
朝代：明

昆崙乘左驰，日月从右没。人生居其间，猋熻若行客。荣华成朝电，骄奢翻自堲。生时芹一发，奄后肝胆隔。秦项荡飘风，尧舜亦荒忽。今古貌荣名，枯骨何所获。我闻丁令威，乘鹤独超越。千秋复归来，举手谢旧国。乃知好道人，匪为托高洁。王子参白鹿，游戏紫云台。老君乘青牛，西去还复回。历数踰宇宙，神行遍九垓。回观商与周，短世安在哉。世儒阻闻见，难为语其该。不见栖真士，遗世养丹胎。日精足朝食，朱芝亦间栽。手把轩皇书，不与洛诵偕。抱一载营魄，玄牝自闭开。曰此山泽癯，未果陟蓬莱。宁知神内王，孰与毙嚣埃。应龙未天飞，羞比凡骨骀。整驾吾将逝，愿言处不材。大道虽可受，虚无为之先。当其产大物，嘘噏成地天。二仪既以剖，灵气于中旋。壮哉广成子，出入握浑元。一朝启天扃，授道羲与轩。落落千岁间，传者有周聃。周聃既隐矣，灵均发其诠。纵读远游词，托意何浚渊。寓言沈湘曲，千秋徒愤悁。宁知骖玉驷，晞发九阳门。嵇生何倜傥，结志缵冲元。赭衣适东市，顾日弹素弦。兵解无惊怖，俗士焉能原。人生测有形，焉得契空玄。金石徒区区，畴能获大还。虞恐众士笑，为君陈篇端。
游仙三首调笑丁戊山人·其一
作者：胡直
朝代：明

昆崙乘左驰，日月从右没。人生居其间，猋熻若行客。荣华成朝电，骄奢翻自堲。生时芹一发，奄后肝胆隔。秦项荡飘风，尧舜亦荒忽。今古貌荣名，枯骨何所获。我闻丁令威，乘鹤独超越。千秋复归来，举手谢旧国。乃知好道人，匪为托高洁。
游仙三首调笑丁戊山人·其三
作者：胡直
朝代：明

大道虽可受，虚无为之先。当其产大物，嘘噏成地天。二仪既以剖，灵气于中旋。壮哉广成子，出入握浑元。一朝启天扃，授道羲与轩。落落千岁间，传者有周聃。周聃既隐矣，灵均发其诠。纵读远游词，托意何浚渊。寓言沈湘曲，千秋徒愤悁。宁知骖玉驷，晞发九阳门。嵇生何倜傥，结志缵冲元。赭衣适东市，顾日弹素弦。兵解无惊怖，俗士焉能原。人生测有形，焉得契空玄。金石徒区区，畴能获大还。虞恐众士笑，为君陈篇端。
游仙三首调笑丁戊山人·其二
作者：胡直
朝代：明

王子参白鹿，游戏紫云台。老君乘青牛，西去还复回。历数踰宇宙，神行遍九垓。回观商与周，短世安在哉。世儒阻闻见，难为语其该。不见栖真士，遗世养丹胎。日精足朝食，朱芝亦间栽。手把轩皇书，不与洛诵偕。抱一载营魄，玄牝自闭开。曰此山泽癯，未果陟蓬莱。宁知神内王，孰与毙嚣埃。应龙未天飞，羞比凡骨骀。整驾吾将逝，愿言处不材。
湖上幽居为淮海沈山人赋
作者：胡直
朝代：明

德胜湖边静者居，几年高卧著玄书。花间放艇通溟海，竹里开畦引碧渠。已识乾坤为泛梗，细看鹏鴳总拘虚。非熊定作磻溪老，皓首那能只为鱼。
澄江秋水篇寄寿沔翁先生七帙见远怀
作者：胡直
朝代：明

澄江秋水净如拭，龙洲万树森似织。主人别业深树深，楼台影落水中直。自从身谢五斗荣，一任鸿飞九天翼。灌园耐可狎鸥眠，洗砚还应供鱼食。词赋八百敌离骚，玄言五千凌道德。儿孙尽课雕龙文，家僮只收伐檀值。明月满江江浸天，天为主人开胸臆。忆昔游从恣经过，江头花底奈春何。香风庭际度兰茝，帆影轩前送棹歌。竹霭厨烟色共碧，莺声童语音相讹。主人当日兴绝倒，一斗百篇不为多。醉来共抚先生柳，书罢还笼道士鹅。管弦何必羡金谷，觞咏真堪续永和。主人早是丈人行，从予结发推宗匠。共道谈诗匡鼎来，那知抱道羲皇上。一别十年秋复秋，万里那由奉巾杖。传道今年七帙馀，双瞳似电神精王。翻怜羁客锦江头，题诗招隐增惆怅。嗟予何事老尘容，旧约空悲五老峰。犹思月色醉林亭，遥想秋声和夜钟。会须三江作钓侣，还寻五岳共游踪。
燕歌行
作者：胡直
朝代：明

寒风发发薄轩窗，葭菼揭揭月苍黄。白露惨澹成清霜，春风几日秋气刚。蟪蛄蟋蟀鸣我床，羲和叱驭何劻勷。回顾华发变苍苍，耿耿不眠夜何长。起步落叶循阶厢，鸣弦恻恻奏清商。借问客思何瀇洋，乃在燕山北斗傍。中有高楼五凤皇，紫贝双阙白玉堂。大明宫殿何煌煌，上薄太清耀文昌。嘘噏六合控朔方，西压昆崙东扶桑。有美一人御八荒，群公左右俨成行。九陌朝天佩玉锵，我独何为限河梁。欲往从之无轻航，金芝采采远莫将。朝侣鸡鹜暮麇獐，爱而不见心烦伤。中心怀思不可忘，跂闻鸣雁南飞翔。不觉涕泗满巾裳，侧身北望倚彷徨，山中桂树徒自芳。
王昭君五首
作者：胡直
朝代：明

冰雪凋蝉鬓，风沙涴绮裳。愁容无复理，不为学新妆。泪作冰霜结，愁添塞草翻。断肠那假寐，有寐是归魂。自向金微去，几度阅黄河。妾心将妾泪，点点逐东波。愿作随阳鸟，秋风一度翔。无恩承汉宠，祇忆见君王。传闻汉帝怒，遣将靖边氛。安得从俘虏，南随霍冠军。
王昭君五首·其一
作者：胡直
朝代：明

冰雪凋蝉鬓，风沙涴绮裳。愁容无复理，不为学新妆。
王昭君五首·其三
作者：胡直
朝代：明

自向金微去，几度阅黄河。妾心将妾泪，点点逐东波。
王昭君五首·其二
作者：胡直
朝代：明

泪作冰霜结，愁添塞草翻。断肠那假寐，有寐是归魂。
王昭君五首·其五
作者：胡直
朝代：明

传闻汉帝怒，遣将靖边氛。安得从俘虏，南随霍冠军。
王昭君五首·其四
作者：胡直
朝代：明

愿作随阳鸟，秋风一度翔。无恩承汉宠，祇忆见君王。
王母歌寿句曲王生母夫人
作者：胡直
朝代：明

吾闻昔日西王母，鞭鸾宴罢瑶池侣。萼绿双成夹宝幡，人间天上恣游处。尔来八万六千春，二见桑田复为卤。鍊丹曾度魏夫人，阅世应同皇太姥。前年犹餐钟山玉，去年移家华阳曲。华阳群仙争献寿，大茅起舞小茅续。高堂鹤发云作裳，芳筵沆瀣羞鹔鹄。吁嗟母兮不羡箫歌拥芳筵，还见珠树胜当年。珠树花开艳五色，长与蟠桃共荐璇台侧。
甲子冬赴松潘过窦圌山历明月关俱有罗两华题迹时闻两华以贵阳宪长归矣怀望赋此
作者：胡直
朝代：明

窦圌山外隔仙踪，明月关头路几重。遥忆故人思故国，且从高躅蹑高峰。千寻飞栈天为尽，万折危峦鸟不逢。独羡陶潜归去早，一尊何处抚孤松。
甲戌春小葺衡庐精舍二首
作者：胡直
朝代：明

舍绂归来岁又除，依然谷口旧名愚。门前双鹭疑相引，坐上千峰画不如。阿堵只藏徐稚耒，匡床时检伏羲书。为嫌故社犹喧聒，更向深山赋卜居。衡庐南北地相交，结搆逢春剪白茅。甫里先生聊作伴，华巅胡老自成嘲。园荒拟种千桃树，阁小平依万竹梢。白鹿朱陵随所往，迟看野鹤不须巢。
甲戌春小葺衡庐精舍二首·其一
作者：胡直
朝代：明

舍绂归来岁又除，依然谷口旧名愚。门前双鹭疑相引，坐上千峰画不如。阿堵只藏徐稚耒，匡床时检伏羲书。为嫌故社犹喧聒，更向深山赋卜居。
甲戌春小葺衡庐精舍二首·其二
作者：胡直
朝代：明

衡庐南北地相交，结搆逢春剪白茅。甫里先生聊作伴，华巅胡老自成嘲。园荒拟种千桃树，阁小平依万竹梢。白鹿朱陵随所往，迟看野鹤不须巢。
登乌尤山山在江水中相传龙所开有郭璞注尔雅台
作者：胡直
朝代：明

清江幻出紫嵚岑，传道龙开岁月深。孤标远与金焦并，静窟长含雾雨阴。朝逐岩云来洞口，晚留僧饭返丛林。尔雅台空那复问，碧潭流水契无心。
登峨眉山至楚狂接舆隐处旁有玉液泉
作者：胡直
朝代：明

群峰屹中天，回峦閟芳谷。流泉递宫商，隐约闻凤曲。楚狂去千秋，高风表幽独。仆本黄虞徒，雅志稷契躅。缪负宇宙身，岂甘泉石牿。狂者亦何为，谅哉非所淑。彊年挂簪绂，饥溺意颇笃。宿疴疲缛节，神襟踬繁牍。根荄气自劣，枝葩艳空续。时乎不再来，天命讵终复。困思漆开言，暗与接舆触。往辙已无追，来轩尚可赎。决策希潜龙，匪徒耽薖轴。归与贵自裁，亲交难共告。
登望湖亭
作者：胡直
朝代：明
体裁：古风

朝望湖水平，夕瞰湖水清。湖天四月南风竞，沧波万顷天冥冥。湖间亭榭作何代，历历江山殊胜槩。匡庐山远张锦屏，五老峰高叠华盖。古人至者应未多，传云已往惟东坡。雄词健笔映千载，只今遗迹留山阿。我时来此已头白，浩歌似觉沧溟窄。天空水阔混虚无，更阑斗转迷南北。登临不尽今古情，乘流况欲登蓬瀛。圣恩汪濊似湖水，布衣总得谐恩荣。遂呼美酒酹江水，冯夷起舞群龙喜。兹行不须乞如愿，明日乘风过彭蠡。
登石材岭偶成·其一
作者：胡直
朝代：明
体裁：古风

驱车市廛间，纷纭竞驰逐。胜地一登临，稍觉舒心目。前乘葛溪险，后俯巽峰绿。猿啼隔幽渺，鸟鸣在空谷。上有千岁松，茯苓日堪斸。下有百尺潭，蛟鼍时潜伏。闻道学仙侣，诛茆向其麓。求之不可得，况可与论宿。扰扰尘世人，何为苦羁束。愿言往从之，超然越流俗。
登石材岭偶成·其二
作者：胡直
朝代：明
体裁：古风

蚤读圣贤书，无心志丘壑。欲起振横流，翱翔上寥廓。如何中道乖，尘事苦羁缚。今日旅江皋，明日走城郭。杖履不容遂，巾袜岂能却。佳晨陟幽巘，俗虑俱脱略。缘微度前岭，局步登险崿。时秋积雨霁，草树将摇落。安得一壶酒，远与幽人酌。浩歌天壤间，冥栖有真乐。
白沙驿三绝
作者：胡直
朝代：明

云封疑绝径，崖瀑似悬河。回望经行处，千峰攒若戈。峭壁前相识，层峦后复盘。坡陀开一掌，古驿挂飞湍。披席云同卧，盘餐雾共倾。等是烟霞境，清梦绕南衡。
白沙驿三绝·其一
作者：胡直
朝代：明

云封疑绝径，崖瀑似悬河。回望经行处，千峰攒若戈。
白沙驿三绝·其三
作者：胡直
朝代：明

披席云同卧，盘餐雾共倾。等是烟霞境，清梦绕南衡。
白沙驿三绝·其二
作者：胡直
朝代：明

峭壁前相识，层峦后复盘。坡陀开一掌，古驿挂飞湍。
白莲
作者：胡直
朝代：明
体裁：七言绝句

玉雪肌肤秋水间，碧波深处露云鬟。巫山十二皆神女，肯逐襄王梦里还。
石莲后洞转寻又一小洞二首
作者：胡直
朝代：明

不觉窥明见，先从踏暗来。忽然辟混沌，那复有尘埃。高窦容天入，重关付月开。未须嫌阒寂，作伴翠莓苔。一洞复一洞，幽绝到无谁。鹿女寻难至，猿公望不知。玉书应鸟篆，丹灶自神泥。薄暮仙人返，披霞得共窥。
石莲后洞转寻又一小洞二首·其一
作者：胡直
朝代：明

不觉窥明见，先从踏暗来。忽然辟混沌，那复有尘埃。高窦容天入，重关付月开。未须嫌阒寂，作伴翠莓苔。
石莲后洞转寻又一小洞二首·其二
作者：胡直
朝代：明

一洞复一洞，幽绝到无谁。鹿女寻难至，猿公望不知。玉书应鸟篆，丹灶自神泥。薄暮仙人返，披霞得共窥。
石莲洞雪霁
作者：胡直
朝代：明

年来洞壑即吾庐，怪木幽藤共索居。懒学子云答客难，直题叔夜绝交书。千寻翠壁寒禽下，三径松林大士锄。不向岩头看雪霁，野人那记岁将除。
祝融峰用韩韵
作者：胡直
朝代：明

祝融插天天半起，尊居拥护烟云里。踏尽群峰几千寻，不知犹是孤峰底。隐若贤人望大圣，贤犹可拟圣难名。吁嗟遐哉圣所际，高高上极于太清。
秋夜辰溪舟次对月怀万思节宪长
作者：胡直
朝代：明

沿洄行未定，明月满孤航。轮亚双峰正，光涵一水凉。遥知吴地共，其奈楚山长。寂寞沅江芷，因谁发故芳。
秋夜郢中高比部席怀令弟民部同李尚宝况膳部张职方邹比部梁中翰得何字
作者：胡直
朝代：明

新秋雨歇净庭柯，忆别其如明月何。客舍几回瞻玉树，仙槎好似泛银河。当筵草色寒仍绿，近塞鸿声夜转多。莫道难兄怀不极，天边长赋郢中歌。
秋日江郊读书感怀简杨虚卿罗良弼欧阳文朝王尚涵
作者：胡直
朝代：明

茅堂苔径俯江湾，终岁幽栖断往还。村雨双鸠啼白社，林烟一犬吠青山。短衣最爱秋垂钓，长剑能堪暮倚阑。弱冠当年怜贾谊，天门涕泪不知难。
秋日田间
作者：胡直
朝代：明

今岁春田大半非，秋田犹喜豆苗肥。欢同禽鸟呼朋出，行趁渔樵共路归。木落似延山入座，霜寒曾制薜为衣。农家浊酒堪忘世，不为长生始息机。
秋日自海智寺归家即事
作者：胡直
朝代：明

高朋江寺合，浃月始归来。老屋唯馀壁，颓垣已作台。案书封积叶，阶水露新苔。荒圃蒿莱遍，柴门犬豕开。馀橙霜后摘，稀菜雨中裁。乞菊才题简，尝茶一引杯。自今幽事惬，秋色共悠哉。
秋日诸君枉集望西山得新字
作者：胡直
朝代：明

节物秋惊落木频，天涯冠盖笑相亲。开轩列嶂嶙峋出，卷幔流霞合沓新。醉里金门堪避世，望中岩桂正宜人。不嫌击筑延欢赏，归路迟看月满闉。
穆陵道上怀姜廷善林邦阳王少潜三兄
作者：胡直
朝代：明

炎日相看去北燕，秋风忽到穆陵天。蓝舆晓度千峰月，松阁遥听万壑泉。不用吹铙惊鹿豕，试看衣袖满云烟。自怜行役生佳况，回首西南却惘然。
立秋夜月
作者：胡直
朝代：明

乍报秋回驭，随看月送凉。花迎蓬隙照，犬戏巷中光。映树山排画，侵荷水弄妆。黄鸡将白酒，定醉野人觞。
答周上舍
作者：胡直
朝代：明

冠裳太学且归来，岁月螺溪旧钓台。蚤向江东称竹箭，伫看天上跨龙媒。堂边古木巢高鹤，户内寒流洗落梅。共道周颙非俗客，移文应不勒山隈。
紫骝马
作者：胡直
朝代：明

三花汗堕红，万里自䝠戎。驵骏龙为友，缤纷锦作幪。独乘元莬塞，如驭大鹏风。幸奉英雄驾，狼居蚤勒功。
紫骝马
作者：胡直
朝代：明
体裁：乐府曲辞

三花汗堕红，万里自豲戎。驵骏龙为友，缤纷锦作幪。独乘玄菟塞，如驭大鹏风。幸奉英雄驾，狼居蚤勒功。
结客少年场行
作者：胡直
朝代：明
体裁：乐府曲辞

赭汗溢金落，骕骦若游龙。手掣红莲剑，腰插宝月弓。左弯连双鹘，右挽殪玄熊。探丸渭桥北，斗鸡平陵东。作使秦罗敷，调笑汉叔通。走马揖司隶，停车接上公。从者五陵豪，双控铁花骢。借问谁氏子，云是古侠雄。生小特魁烈，长欲尽西戎。然诺五岳重，意气万夫宗。坐待扫欃枪，宁数贰师功。飞檄传烽火，照灼甘泉宫。天子徵六郡，姓字达宸聪。裂眦闪岩电，怒发指苍穹。慷慨生赤霓，叱咤起刚风。排阵龙队踊，开营虎翼从。饮马瀚海黑，摇纛天山红。既夺休屠祭，复作狼居封。转战阗颜破，移兵昆莫空。震响播八区，英声蜚九重。自非盖世勋，那辨许国忠。凯归报明主，雄名勒景钟。
结客少年场行
作者：胡直
朝代：明

赭汗溢金落，骕骦若游龙。手掣红莲剑，腰插宝月弓。左弯连双鹘，右挽殪玄熊。探丸渭桥北，斗鸡平陵东。作使秦罗敷，调笑汉叔通。走马揖司？，停车接上公。从者五陵豪，双控铁花骢。借问谁氏子，云是古侠雄。生小特魁烈，长欲尽西戎。然诺五岳重，意气万夫宗。坐待扫欃枪，宁数贰师功。飞檄传烽火，照灼甘泉宫。天子徵六郡，姓字达宸聪。裂眦闪岩电，怒发指苍穹。慷慨生赤霓，叱咤起刚风。排阵龙队踊，开营虎翼从。饮马瀚海黑，摇纛天山红。既夺休屠祭，复作狼居封。转战阗颜破，移兵昆莫空。震响播八区，英声蜚九重。自非盖世勋，那辨许国忠。凯归报明主，雄名勒景钟。
自城归村中旧庐
作者：胡直
朝代：明

旧屋转萧然，移家惊四年。窗流蛛网月，栋抱燕泥烟。入座云长湿，穿楼树欲联。年来尘土迹，暂得浣林泉。
自大荆驿山中至湘阴度林子口时因暴雨停骖田父家又暮夜传言有虎
作者：胡直
朝代：明

朝游七泽暮三湘，把炬传餐夜未央。世路不须防虎穴，客心终是倦羊肠。暂投茅屋云相伴，侧听枫江雨欲狂。讵是停骖能问俗，祇令道路叹劻勷。
自峨眉还眉州陈蒙山丈从锦城以诗讯问登山辞甚清妙依韵酬答
作者：胡直
朝代：明

名山几句望中登，御气乘风恨未能。春日偶然成独往，阎浮从此不堪凭。眼观大地原非相，身到寥天别有灯。为问浣花溪上客，几时还得共鶱腾。
至光相寺是为绝嵿
作者：胡直
朝代：明

七天历尽到天都，独立飘飖万仞孤。世外身心双寂寞，光中楼阁总虚无。昆崙西出堪为侣，江海东流见一盂。莫道神灯俱是幻，好从名利照迷途。
至岳庙次日风雨大作因为晴祷诘朝果霁聊书志喜
作者：胡直
朝代：明

愁见淫霖结暗氛，中宵遥礼祝融君。朝曦忽送千峰出，宿涨奔依万壑分。渺渺尘途那计日，飘飘雅志已凌云。扪萝直到晴霄上，金简先披大禹文。
至日冒雪游禾溪迟近湖族叔
作者：胡直
朝代：明

归来忽踰年，两得逢至日。长病盼春归，渐衰惊岁疾。朝来命车禾水头，抚景何辞竹林游。牵帷万峰成燕婉，俛仰已无千岁忧。乃知此方山水奥，况闻先代芳迹留。同宗同隐世莫得，世外招携不可即。日晏梅花漾溪流，怅望冥鸿天外翼。
艾如张
作者：胡直
朝代：明
体裁：乐府曲辞

艾如张罗，艾如张罗。熠熠翠鸟，投艾迷罗。客语主人，鸟质微眇，又无善鸣。虽负黛色，徒悦宫庭。爰有神禽，云霞其羽。雄鸣六律，雌鸣六吕。黼衣绣裳，仆隶如雨。汝何不以四海为罗，罗此神禽。岂无众族，来下来王。汝莫鸟圄，放鸟山堂。主人熟视不忍释，奇毛神禽亦不家，悲嗟嗟。
芳树
作者：胡直
朝代：明

芳树结根，乃在上林间，吐朱华兮葳蕤。上有云霞照耀华姿，下有湛湛之清池。君王罗绡幕，霓旌翳琼枝。玉醴酬纷葩，佳宾咸来兹。观者忘疲，宴者以委蛇。惟愿我君王，万岁乐于斯。芳树同邓林，永老无离披。
茶泉廷尉新第成赋赠
作者：胡直
朝代：明

几年弭节谢金闺，新卜江成傍故堤。廷尉高门应不忝，辋川佳致并谁题。堂开罨画云长润，径转回阑月欲迷。莫道主人今白发，才名早冠大江西。
蒙山丈从武阳驿放舟见忆春日同游奉答二首
作者：胡直
朝代：明

平羌江上放孤舟，想见峨眉影素秋。正是谪仙吟自好，那因相伴下渝洲。春日曾同听棹讴，青杨白舫共夷犹。秋来依旧峨眉月，独羡纶巾照白鸥。
蒙山丈从武阳驿放舟见忆春日同游奉答二首·其一
作者：胡直
朝代：明

平羌江上放孤舟，想见峨眉影素秋。正是谪仙吟自好，那因相伴下渝洲。
蒙山丈从武阳驿放舟见忆春日同游奉答二首·其二
作者：胡直
朝代：明

春日曾同听棹讴，青杨白舫共夷犹。秋来依旧峨眉月，独羡纶巾照白鸥。
蒲圻道上搴帷忽睹叠嶂连霄酷类敝庐前山感忆仲弟
作者：胡直
朝代：明

共在天南水一乡，相看渺渺隔天长。搴帷忽见青冥嶂，指点还思唤二郎。
蒲圻道上睹叠嶂长松率尔会心迟吴霁寰藩参共赏抵暮不至留诗一首
作者：胡直
朝代：明

冥冥青嶂列烟霄，落落长松夹路饶。行部正联双骑好，怀人莫听早莺娇。驿边坐对梅花净，天外回瞻雁影遥。不得当筵传白雪，空令待月自相邀。
薤露歌
作者：胡直
朝代：明

步出北郭门，遥望渭南里。高坟倚石麟，相对何累累。借问何代人，云是樗里子。此人昔相秦，自矜力与智。拔蔺如发蒙，倾蒲等嘘蚁。一朝号严君，裂地铭金玺。气势何灼爚，韩魏焉敢訾。自知百岁后，帝宫夹墓趾。帝宫亦何存，唯有荆与杞。荣焰化飘风，千秋若寸晷。达人任元化，龙蛇自逶迤。得志成甘霖，不得乐蓬累。
行路难
作者：胡直
朝代：明

君不见乌生子，坐巢秦氏桂树端。黄鹄摩天离哉翻，二物纷纭遭射弹。又不见嵇康遗荣志，偓佺魏武鼎业期千年，一身四海俱难全。人生以天地为钧，阴阳为陶，吉凶祸福随变迁。秦项虽雷威，那能奸其权。放勋之帝仁如天，胡为浡潏洪涛震荡于九埏。鲸鲵食人喷蛟涎，自非金书苍水使，沐日浸月知几年。汤德及鱼鸟，四海成乾枯。颜生抱瓢有馀乐，弱龄白发摧黄垆。威凤祥麟三千年一间睹，䲭鸮䝟貐无地无。大者坱圠不可测，何论鱼目混灵珠。切玉利铅刀，盐车驾騊駼。自昔孔孟已皆然，何用怵迫生烦纡。我今落魄若丧狗，君亦胡为局促如辕驹。君乎何不为神龙之变化，用则甘霖霈四国，不用还归包山湖。愚子藏舟深山壑，达者藏天下于天下，放心与化而俱徂。忠信可以蹈吕梁，太行未必摧辀軥。扬雄美新诚淟涊，屈原沈湘何太荼。柱下首阳无工拙，方朔依隐翻自拘。与君今日相逢且为乐，会须一倒三百壶，安能白首长睢盱。闻君蹑屩寻五岳，我当搴衣叩元幄。太公老作帝王师，磻水当年卧寥邈。云龙风虎自有期，翱翔大道长踔荦。行矣山中路不难，回首卞和羞献璞。
衡岳感怀二首
作者：胡直
朝代：明

弱龄慕遐举，中为世网婴。虽抱及物志，而无济时英。家本衡庐交，早负泉石盟。秉宪涉湘沅，吏道滋牵萦。灵岳奠疆域，渺若隔蓬瀛。恭承帝新命，驾言事西征。回车恣探历，寥然夙心倾。朝暾荡云巘，翊我游上清。吾衰疲尘鞅，人已焉所成。卷怀惭伯玉，远游谢尚平。学道未有闻，怅然迫心情。安得同心友，眷言事耦耕。潜龙期晚得，混耀入无名。恭闻夏后圣，秉志切元元。洪波荡中土，隐若裂肺肝。不辞排决力，宁论胼胝艰。去家七八载，三过不入门。诚精格玄昊，金书下层峦。禹拜受此书，治水识其端。鞭挞蛟与螭，疏凿江与汉。江汉故汤汤，河淮无溢湍。九州一以平，四隩罄欢颜。上启重华帝，巡狩驻瑶幡。玄冕照林阿，韶韵播江潭。爰以上公秩，望兹南维尊。秩秩虞夏文，郁郁夔龙班。缅思此盛际，千岁不可攀。测知圣哲心，匪恣一身安。顾予道未至，愿言归山樊。山樊有故侣，终焉击壤欢。
衡岳感怀二首·其一
作者：胡直
朝代：明

弱龄慕遐举，中为世网婴。虽抱及物志，而无济时英。家本衡庐交，早负泉石盟。秉宪涉湘沅，吏道滋牵萦。灵岳奠疆域，渺若隔蓬瀛。恭承帝新命，驾言事西征。回车恣探历，寥然夙心倾。朝暾荡云巘，翊我游上清。吾衰疲尘鞅，人已焉所成。卷怀惭伯玉，远游谢尚平。学道未有闻，怅然迫心情。安得同心友，眷言事耦耕。潜龙期晚得，混耀入无名。
衡岳感怀二首·其二
作者：胡直
朝代：明

恭闻夏后圣，秉志切元元。洪波荡中土，隐若裂肺肝。不辞排决力，宁论胼胝艰。去家七八载，三过不入门。诚精格玄昊，金书下层峦。禹拜受此书，治水识其端。鞭挞蛟与螭，疏凿江与汉。江汉故汤汤，河淮无溢湍。九州一以平，四隩罄欢颜。上启重华帝，巡狩驻瑶幡。玄冕照林阿，韶韵播江潭。爰以上公秩，望兹南维尊。秩秩虞夏文，郁郁夔龙班。缅思此盛际，千岁不可攀。测知圣哲心，匪恣一身安。顾予道未至，愿言归山樊。山樊有故侣，终焉击壤欢。
西粤旧寮三四君皆一时名士偶因便风裁述昔游
作者：胡直
朝代：明

萍聚当年三四君，粤山回首赋停云。戈船夜共漓江度，铜柱朝看汉代勋。洞窈追游天外出，桂香把酒月中闻。相思半为交情稔，更数名材世不群。
西苑恭睹三杨学士锡游之处拟作二首
作者：胡直
朝代：明

天游秘苑胜蓬瀛，休气荣光接禁庭。绮树千行承黼幄，琼峰四绕叠金城。攀龙自驯双头鹿，杂凤遥闻百啭莺。传道赓歌三相国，锡游那数汉昆明。栾栾宝殿临瑶水，簇簇琁台漾碧漪。花映绮疏天上出，柳摇金堞镜中移。当轩松偃苍虬盖，夹岸筠翻翠凤旗。借问吹笙还宴镐，几人欣奉万年卮。
西苑恭睹三杨学士锡游之处拟作二首·其一
作者：胡直
朝代：明

天游秘苑胜蓬瀛，休气荣光接禁庭。绮树千行承黼幄，琼峰四绕叠金城。攀龙自驯双头鹿，杂凤遥闻百啭莺。传道赓歌三相国，锡游那数汉昆明。
西苑恭睹三杨学士锡游之处拟作二首·其二
作者：胡直
朝代：明

栾栾宝殿临瑶水，簇簇琁台漾碧漪。花映绮疏天上出，柳摇金堞镜中移。当轩松偃苍虬盖，夹岸筠翻翠凤旗。借问吹笙还宴镐，几人欣奉万年卮。
观山寺四首
作者：胡直
朝代：明

寂寞古琳宫，缘山一径通。翛然吾丧我，况复水澄空。开俎青芜石，留僧绿树丛。纶巾依谷口，人笑是愚公。留醉空王殿，提壶更石门。山深天亦迥，岩古佛长尊。曲涧浮觞慢，幽花衬席繁。高歌出洞口，凉月在江村。颇识浮生幻，幽寻不记踪。地同离垢国，人在妙高峰。云起移前嶂，谷虚答暮钟。过临泉穴坐，清咏起蟠龙。长思静者居，此地即吾庐。榻寄青龙藏，经横白鹿车。渔歌闻欸乃，僧酒灌醍醐。去住成泡影，轩裳意转疏。
观山寺四首·其一
作者：胡直
朝代：明

寂寞古琳宫，缘山一径通。翛然吾丧我，况复水澄空。开俎青芜石，留僧绿树丛。纶巾依谷口，人笑是愚公。
观山寺四首·其三
作者：胡直
朝代：明

颇识浮生幻，幽寻不记踪。地同离垢国，人在妙高峰。云起移前嶂，谷虚答暮钟。过临泉穴坐，清咏起蟠龙。
观山寺四首·其二
作者：胡直
朝代：明

留醉空王殿，提壶更石门。山深天亦迥，岩古佛长尊。曲涧浮觞慢，幽花衬席繁。高歌出洞口，凉月在江村。
观山寺四首·其四
作者：胡直
朝代：明

长思静者居，此地即吾庐。榻寄青龙藏，经横白鹿车。渔歌闻欸乃，僧酒灌醍醐。去住成泡影，轩裳意转疏。
观日台
作者：胡直
朝代：明

肃此葵藿志，候彼扶桑巅。元气辟混沌，大明升重渊。浮云莫蔽亏，赫曦以中天。
观涨怀欧阳文朝
作者：胡直
朝代：明

自怜济世本非才，鞅掌长依楚水隈。春到故园新涨满，昔时兰桨共谁回。
观音岩僧圆宁楼上中饭赋赠圆宁为高僧楚石门徒
作者：胡直
朝代：明

上人崖畔厂灵宫，戒律曾闻事远公。招客只供罗汉菜，翻经时引大王风。飞泉出石成甘露，猛虎参堂学小空。来此不缘求胜果，将因结屋傍岩东。
许由
作者：胡直
朝代：明
体裁：七言绝句

千古清风一许由，木瓠连挂树梢头。若令洗耳听人世，转使先生无限愁。
赋得淡泉歌赠张君
作者：胡直
朝代：明

里内张君生绰约，雅抱似欲翔寥廓。家学早传张仲景，前身应是孙思邈。曾饮长桑上池水，视脉还如睹三膜。投剂几回死转生，救人何啻饥连渴。不将蓬蔂异高门，当关百唤百不诺。吾衰归卧衡庐交，反关谢客门罗雀。三径荒芜竹树新，惟君来往穿林薄。借问张君何所嗜，生爱清泉恬自乐。神方不藉九转丹，淡尽凡情即仙药。
赠从妺婿张可大归泰和二首
作者：胡直
朝代：明

髫龄猎艺拟飞缨，紫铗青貂谒帝京。宝马天边来共羡，春官门下振芳声。南归正逐雁南翔，暂度金陵返豫章。即看孤帆匡岳远，白云遥指更回肠。
赠从妺婿张可大归泰和二首·其一
作者：胡直
朝代：明

髫龄猎艺拟飞缨，紫铗青貂谒帝京。宝马天边来共羡，春官门下振芳声。
赠从妺婿张可大归泰和二首·其二
作者：胡直
朝代：明

南归正逐雁南翔，暂度金陵返豫章。即看孤帆匡岳远，白云遥指更回肠。
赠兜率庵僧是僧曾随太平周都峰给舍步访关西杨斛山侍御遂游华山而归
作者：胡直
朝代：明

高迎泉洒落，深踏石嶕峣。崖辟支为户，松颓卧竹桥。女萝藏犬吠，仙吹和莺娇。静者心能惬，相看叹鹿蕉。曾逐江东隽，遥寻陜右贤。联翩登华岳，迢递返衡巅。口绝波旬语，心依智顗禅。还应有秘要，知欲为谁传。
赠兜率庵僧是僧曾随太平周都峰给舍步访关西杨斛山侍御遂游华山而归·其一
作者：胡直
朝代：明

高迎泉洒落，深踏石嶕峣。崖辟支为户，松颓卧竹桥。女萝藏犬吠，仙吹和莺娇。静者心能惬，相看叹鹿蕉。
赠兜率庵僧是僧曾随太平周都峰给舍步访关西杨斛山侍御遂游华山而归·其二
作者：胡直
朝代：明

曾逐江东隽，遥寻陜右贤。联翩登华岳，迢递返衡巅。口绝波旬语，心依智顗禅。还应有秘要，知欲为谁传。
赠别
作者：胡直
朝代：明

作尉明州去，寒风春正初。玉堤杨柳细，折赠渺愁予。邑里连鲸海，干戈剧羽书。如逢天北雁，秖寄釜中鱼。
赠别胡侍读奉诏归省二首
作者：胡直
朝代：明

松柏生挺直，不为桑蔓牵。磁石能引铁，于金终不连。自余游上京，块思寡欢颜。良觌二三子，谈笑芬若兰。但言同声气，宁知异乡园。爰作一巢鸟，分飞忽别山。宋丞怀五岳，张史滞江关。矫矫吾宗兄，何复理征骖。征骖不得停，怅隔增忧叹。岂无京洛客，车马罗翩翻。亲交念独违，心结不能言。巍巍太清间，繁星灿以丽。煌煌帝者居，乃在栋隆具。之子岳降英，夙龄紬金匮。茂脩笃文网，达观超名位。名材为世珍，宁与凡质俪。总辔出东门，匪伊江海思。上有黄发双，怀哉不得寐。恭荷天子仁，诏归遑敢滞。入门谢久阔，下堂敕中馈。长跪进霞觞，颓光愿有系。东公及西母，延年乐万祀。岂不称荣遇，何以答明惠。愿言返明光，皇风挹远裔。
赠别胡侍读奉诏归省二首·其一
作者：胡直
朝代：明

松柏生挺直，不为桑蔓牵。磁石能引铁，于金终不连。自余游上京，块思寡欢颜。良觌二三子，谈笑芬若兰。但言同声气，宁知异乡园。爰作一巢鸟，分飞忽别山。宋丞怀五岳，张史滞江关。矫矫吾宗兄，何复理征骖。征骖不得停，怅隔增忧叹。岂无京洛客，车马罗翩翻。亲交念独违，心结不能言。
赠别胡侍读奉诏归省二首·其二
作者：胡直
朝代：明

巍巍太清间，繁星灿以丽。煌煌帝者居，乃在栋隆具。之子岳降英，夙龄紬金匮。茂脩笃文网，达观超名位。名材为世珍，宁与凡质俪。总辔出东门，匪伊江海思。上有黄发双，怀哉不得寐。恭荷天子仁，诏归遑敢滞。入门谢久阔，下堂敕中馈。长跪进霞觞，颓光愿有系。东公及西母，延年乐万祀。岂不称荣遇，何以答明惠。愿言返明光，皇风挹远裔。
赠曾都谏
作者：胡直
朝代：明

韶龄已抱平戎策，盛世长飞谏猎书。豹尾久从仙作侣，龙颜亲奉玉为庐。边庭老卒知名姓，天上耆英记起居。岂为才猷凌绛灌，蚤令经济落樵渔。
赠李二守
作者：胡直
朝代：明

岩郡连燕甸，官衙驻岳云。班应联刺史，人共仰神君。停骑春同到，烹鲜日有闻。好令箕颍客，鼓腹事耕耘。少小结交欢，依稀各鬓残。共客长安日，翻悲会面难。中年宦始达，畏路梦相看。故里吾将返，岩巅望羽翰。
赠李二守·其一
作者：胡直
朝代：明

岩郡连燕甸，官衙驻岳云。班应联刺史，人共仰神君。停骑春同到，烹鲜日有闻。好令箕颍客，鼓腹事耕耘。
赠李二守·其二
作者：胡直
朝代：明

少小结交欢，依稀各鬓残。共客长安日，翻悲会面难。中年宦始达，畏路梦相看。故里吾将返，岩巅望羽翰。
赠李太史承命奉二亲归丰城兼讯胡侍读二首
作者：胡直
朝代：明

身将双白发，遥返斗南隈。宝馔分神鼎，宫衣出上台。尧阶移舞去，汉殿谒归来。堂上称觞日，还思献寿杯。苑草半芊绵，堤花开欲然。独怜供奉客，遥理孝廉船。别绪萦千里，交情记十年。丰江双宝剑，暂去几时旋。
赠李太史承命奉二亲归丰城兼讯胡侍读二首·其一
作者：胡直
朝代：明

身将双白发，遥返斗南隈。宝馔分神鼎，宫衣出上台。尧阶移舞去，汉殿谒归来。堂上称觞日，还思献寿杯。
赠李太史承命奉二亲归丰城兼讯胡侍读二首·其二
作者：胡直
朝代：明

苑草半芊绵，堤花开欲然。独怜供奉客，遥理孝廉船。别绪萦千里，交情记十年。丰江双宝剑，暂去几时旋。
赠杨宪长二首
作者：胡直
朝代：明

关西家世更谁过，江左风流近若何。豸绣行经天下半，霜旌晚在蜀中多。诗篇老去追元亮，禊事归来学永和。自是山中多相业，不妨门外更施罗。已看去国身如叶，却为忧时鬓尽丝。家近华阳传玉佩，步从角里访琼芝。楼前水碧鱼吹静，席上山青鸟过迟。为问玄经曾草就，肯令载酒共探奇。
赠杨宪长二首·其一
作者：胡直
朝代：明

关西家世更谁过，江左风流近若何。豸绣行经天下半，霜旌晚在蜀中多。诗篇老去追元亮，禊事归来学永和。自是山中多相业，不妨门外更施罗。
赠杨宪长二首·其二
作者：胡直
朝代：明

已看去国身如叶，却为忧时鬓尽丝。家近华阳传玉佩，步从角里访琼芝。楼前水碧鱼吹静，席上山青鸟过迟。为问玄经曾草就，肯令载酒共探奇。
赠萧孝子思齐
作者：胡直
朝代：明

我爱城西萧孝子，引刀刲股对青天。朝昏涕泪眼双赤，风雨庐墓榻独眠。古道久违荆棘路，百年谁颂蓼莪篇。中流健尔孤根树，旌宠几时来日边。
赠郭柏冈太守
作者：胡直
朝代：明

太守华堂开北郭，玄冬绮席照南辰。无心再忆童骑竹，有道谁怜雨折巾。江上鲈莼应好在，帘前兰茝自长春。更看种柏还同老，双鬓何妨总似银。
赠魏翁
作者：胡直
朝代：明

先生闭帘讽道书，七十朱颜鬓未疏。曾共伯阳醉苍液，还同象罔索玄珠。人间未肯留名字，赤帝外臣无乃是。七十二峰总游遨，八九云梦吞无际。更闻黄鹤复归来，几回飞跨洞庭水。
越王台怀古
作者：胡直
朝代：明

陈帝垒高屯虎豹，越王台夐筑琉璃。垒边暮脱黄金甲，台上春传白玉卮。禾黍几年云旆旆，莺花三月树离离。古今霸业空流水，日月江山有所思。
辛巳春日泊舟神冈有怀见台中丞因忆东坑之聚乃挂言者之口为之永叹
作者：胡直
朝代：明

春风吹雨暗江城，东望停云晓霁生。惆怅昔同玄豹隐，沿洄今听早莺鸣。石莲冲暖花应丽，雪浪横江月自明。谁道大鹏翔既远，犹烦罗罻重含情。
辛酉仲春抵楚城初渡汉阳感思旧游因记所怀
作者：胡直
朝代：明

去岁寻春傍玉堤，今年遥在楚江西。城隅揽辔花相引，汉口移舟柳欲迷。逝水定从庐屋绕，娇莺一似省闱啼。神京故里人俱远，怅望晴霄月满溪。
过匡庐阻雪不得登怅然增怀因赋短篇报九江牧射陂朱君
作者：胡直
朝代：明

危磴忽惊呼，卷帷万峰矗。岧峣回斗杓，连亘横地轴。积雪石门高，屯云外相逐。上有古仙人，双双骑白鹿。我欲造其庐，饥餐琼蕊馥。尘鞅乏凌风，层冰阻回毂。神超无来往，迹隔成踯躅。眷思故交亲，绾符在山麓。形骸疲劻勷，心神栖元穆。长共仙人语，入室披瑶椟。薄暮吾当来，相见叩元幄。愿言同斯人，永结霞外辐。五岳俨岩峋，遍缀青琳屋。纵浪出方区，何啻践兹谷。
过周平坡列十馀峰奇峭若笋林赋诗一首
作者：胡直
朝代：明

连山陟未竟，嵂崒见兹岑。合作青莲朵，分为翠玉簪。可堪逢绝胜，无暇恣登临。怅望青天暮，逌然寄此心。
过桃源洞再赋二首
作者：胡直
朝代：明

桃川道士路焚香，指点秦人古洞傍。引入高岩泉洒洒，倒看石壑驾飞梁。北极宫前山似刀，苏黄渡口挂飞涛。峰攒壁绝深难到，应有秦人别种桃。
过桃源洞再赋二首·其一
作者：胡直
朝代：明

桃川道士路焚香，指点秦人古洞傍。引入高岩泉洒洒，倒看石壑驾飞梁。
过桃源洞再赋二首·其二
作者：胡直
朝代：明

北极宫前山似刀，苏黄渡口挂飞涛。峰攒壁绝深难到，应有秦人别种桃。
过澧怀屈大夫
作者：胡直
朝代：明

道可受兮不可传，虚以待之无为先。江潭若肯从渔父，芳芷幽兰应自妍。
过茶山览亡友罗日表壁间题字追思曩昔怆然湿襟因识二首
作者：胡直
朝代：明

吾少谈经地，罗含后亦来。人今馀故迹，世早失高才。门户留妻女，文章落草莱。当时开万卷，莫是玉楼催。夫君何处往，遗墨使心疑。想像行花径，依稀弄酒卮。虽言长死别，只忆是生离。寂寞寒松影，空依壁上诗。
过茶山览亡友罗日表壁间题字追思曩昔怆然湿襟因识二首·其一
作者：胡直
朝代：明

吾少谈经地，罗含后亦来。人今馀故迹，世早失高才。门户留妻女，文章落草莱。当时开万卷，莫是玉楼催。
过茶山览亡友罗日表壁间题字追思曩昔怆然湿襟因识二首·其二
作者：胡直
朝代：明

夫君何处往，遗墨使心疑。想像行花径，依稀弄酒卮。虽言长死别，只忆是生离。寂寞寒松影，空依壁上诗。
过雷洞坪自坪上有八十四盘险绝
作者：胡直
朝代：明

冰岩雾谷窈无端，飞鸟真看绝羽翰。五夜雷轰僧自定，万年雪积鼠长餐。青羊已度三千界，白象宁忧八十盘。衰病欲从颜阖老，无如此地净开坛。
过风洞嵿望雪山兼闻魏南台使君开府诸蕃服属边烽始静感怀书此预简南台
作者：胡直
朝代：明

雪山雪自开天积，风洞风如捲地回。绝徼尽看无草木，峣关且喜绝烽埃。应同列子泠然至，不似王猷倏尔回。共道诸蕃前负弩，年来朝汉有高台。
送同省王君归觐建业
作者：胡直
朝代：明

同居不知心，白首成按剑。何况江东西，生小不相面。于焉倾盖初，忻若宿所善。奏我紫琼琴，赠我琅玕簟。交欢苦未周，飙忽起长叹。明月蔽玄云，榆叶飘若霰。凉风吹行毂，回盼不得眷。所欣南斗傍，持节返乡县。入门拜黄发，华屋罗芳宴。持觞诉久离，悲罢言笑晏。兄弟各具觞，南陔慰缱绻。所愿怀靡盬，佳期遇能践。
送周经历
作者：胡直
朝代：明

空有连城璧，当年竟莫售。一官聊佐郡，遥去越江头。霜重淹行骑，尘昏辨故裘。阊门如过棹，莫更问吴钩。
送喻兵宪归南昌
作者：胡直
朝代：明

美人东去望迢迢，天际冥鸿不可招。世路亲经九折坂，勋名重见七擒桥。西山药室依丹桂，南浦云帆挂碧霄。只恐金屏名姓在，岂应玄发老渔樵。
送徐崇威之京
作者：胡直
朝代：明
体裁：七言律诗

晓日迟迟送客舟，无穷离思逐东流。别情尽付樽中蚁，适意深期水上鸥。徐乐负才宁自献，祢衡怀刺岂轻投。明时恋阙心偏壮，定剖丹衷副衮旒。
送晃庵胡学士扈从之北京
作者：胡直
朝代：明
体裁：七言律诗

唐宗才秀喜逢君，蚤有声华海内闻。恩渥岂徒亲密勿，经纶真足致华勋。从容房杜无庸传，激烈欧虞祗自文。此去皇封常有赐，远人宁惜寄微曛。
送朱镇山参政之河南二首
作者：胡直
朝代：明

翳翳广陌尘，伶伶羁客踪。羁客多感思，欲语谁将通。夫子枉英盼，倾倒惬素衷。小言刺虮虱，高论破鸿濛。沃若饮琼浆，心愉颜貌丰。云何疾乖违，飞旆指洛东。眷兹春阳稚，玄阴荡回风。广望迷四野，沈忧不可穷。焉能杂林鸟，奋翅起相从。夫子起南服，弱龄富丘坟。手医青琅玕，咳唾兰芷芬。翩其振苞羽，照曜云中君。大音无慢响，亮节凌埃氛。以兹淹程路，不自言苦辛。曰予夙仰止，匪但闾里亲。送之潞水涯，屏营不忍分。牵裾少延伫，回盼帝城闉。帝城一何丽，轩盖何缤纷。皇路岂不广，良遘会有辰。斗酒重致辞，讵云儿女仁。
送朱镇山参政之河南二首·其一
作者：胡直
朝代：明

翳翳广陌尘，伶伶羁客踪。羁客多感思，欲语谁将通。夫子枉英盼，倾倒惬素衷。小言刺虮虱，高论破鸿濛。沃若饮琼浆，心愉颜貌丰。云何疾乖违，飞旆指洛东。眷兹春阳稚，玄阴荡回风。广望迷四野，沈忧不可穷。焉能杂林鸟，奋翅起相从。
送朱镇山参政之河南二首·其二
作者：胡直
朝代：明

夫子起南服，弱龄富丘坟。手医青琅玕，咳唾兰芷芬。翩其振苞羽，照曜云中君。大音无慢响，亮节凌埃氛。以兹淹程路，不自言苦辛。曰予夙仰止，匪但闾里亲。送之潞水涯，屏营不忍分。牵裾少延伫，回盼帝城闉。帝城一何丽，轩盖何缤纷。皇路岂不广，良遘会有辰。斗酒重致辞，讵云儿女仁。
送李行人使琉球十韵
作者：胡直
朝代：明

汉节层霄下，周官绝国通。金书颁玉箧，麟锦锡龙宫。到海天为幛，乘潮夜易曈。吹铙行碧落，旌旆挂长虹。兵谢陈棱武，辞看陆贾雄。鲛绡原入贡，楛矢不求供。天地同垂曜，华夷并祝嵩。少年临异域，别绪共飞蓬。自是鼋鼍国，偏知造化功。归期麟阁画，名姓冠诸公。
送楼兵备入蜀
作者：胡直
朝代：明

建节朝辞出五云，离亭落叶满晴曛。楼船直泛芙蓉水，宝剑行当虎豹群。三峡回旌连雁度，两川吹角杂猿闻。悬知缓带西南静，司马无烦谕蜀文。
送樵员外请告还蜀
作者：胡直
朝代：明

慢世缘多病，为郎故守玄。题书天竟许，解缆雁先传。醉别燕山月，思悲蜀国弦。猿啼巫峡路，枫落锦江船。臛芋宜湔上，诛茅记垒边。何心荣负弩，讵说叩垂帘。纵薄凌云赋，还来颂得贤。
送王鹅泉侍御之南台
作者：胡直
朝代：明

四门博士有声名，绣斧俄看别帝京。旧阙还瞻双凤出，新秋遥见一鹰横。篱边丛菊当筵发，天际长江带月明。南过乡关应计日，须知揽辔在澄清。
送胡仰斋工曹北上工曹旧给谏以言事左迁十年今召还
作者：胡直
朝代：明

赤旌怅望在楼船，翠盖留连向绮筵。催柳暖风薰别帐，唤花娇鸟杂离弦。一尊且酬东山月，十载还瞻北极天。明到金门寻旧侣，几人犹是禁中仙。
送邹二下第南还
作者：胡直
朝代：明

怜君复不第，归去大江滨。抱剑从兹往，雕龙竟莫陈。帆依彭蠡雁，裘满蓟门尘。定遇匡山侣，多应问远人。
送郭正已南还
作者：胡直
朝代：明
体裁：七言律诗

年华相见即相违，一舸龙江指日归。快意会看鸿鹄举，愁惊惟羡鹭鸥飞。荆扬濡滞三春雨，巫峡徜徉几夕晖。壮岁胜游今老大，白头甘分故山薇。
送陈给舍之南省长短句
作者：胡直
朝代：明

畴昔游南国，群彦列嶙峋。廓落谐心期，夫君意最亲。看君意气同仲举，扫除天下宿自许。大儿讵肯揖元龙，小儿孔璋那曾数。胸中礧砢凌匡霍，词源彭蠡春波阔。绰约曾游姑射山，清净宁同天禄阁。几年名姓注天宫，新命南垣诏语崇。圣明耳目重万里，况乃留都是故丰。即看鸣玉辞金马，愁见征帆挂紫鸿。挂帆一去大江落，江外鲸鲵走郊郭。腥风浩荡簸五湖，杀气峻嶒滃大壑。君今停杯投箸欲何为，以额叩阍非尔时。休将五饵救时艰，耐可三空献帝墀。送君行，君莫悲，仆也与君有夙期。十五国风谈未毕，一曲云和姑置之。主人玉缸酒如乳，相对那能不举卮。劝君临岐且尽觞，凤台牛首空相思。
郊外别振卿
作者：胡直
朝代：明

初岁韶光润，离筵落日催。可怜燕市月，遥挂岭头梅。沧海看鹏运，颍川讶凤来。还令群岛国，朝汉有高台。
重别吉夫
作者：胡直
朝代：明

烂漫黄花日，难禁远别情。黔中希雁到，徼外剧猿鸣。绝巘扪天上，飞梁并鸟行。不因文教重，何自遣朝英。
重别日表
作者：胡直
朝代：明

岸叶从窗入，繁阴篆客衣。白烟浮渚阔，青草覆鸥肥。䢴水分舟去，丰江带剑归。神京瞻尚迩，綵处是黄扉。
重别日表
作者：胡直
朝代：明
体裁：五言律诗

岸叶从窗入，繁阴篆客衣。白烟浮渚阔，青草覆鸥肥。邗水分舟去，丰江带剑归。神京瞻尚迩，綵处是黄扉。
重赠念庵先生
作者：胡直
朝代：明

羡观青琐客，早卧白云坛。屋里登岩易，床头得月宽。为谢餐霞意，东山计恐难。
金陵曲初唐体
作者：胡直
朝代：明

金陵昔日盛繁华，六代皇居接狭斜。博望苑中珠委露，太初宫内锦为霞。花覆苍龙填宝马，柳迷朱雀出金车。九斿夜拂将军第，万骑晨临公主家。主家甲第攒云雾，妆楼舞馆歌钟度。金屏翠幕竞三条，绮瑟银筝通万户。一姓公侯尽貂冠，满门子弟皆纨裤。两两鸣珂金马门，双双飞盖铜驼路。金马铜驼夹御沟，帝在层城乐未休。三千娇女凭图幸，四十离宫判夜游。勾勾绮陌成宫市，曲曲金塘起棹讴。曾闻袁后承恩宠，瞥见潘妃侍宴游。更道丽华发似漆，倾国倾城人第一。结绮楼头璧月新，临春阁上琼枝密。窈窕脩容夜掌笺，婉嫕贵嫔晨簪笔。可怜宠似日边云，讵识人如花上日。别有长干游冶郎，斗鸡蹴鞠虎鞶囊。蜃珧象骨妆繁弱，龙藻龟文转步光。侠气飞谈排许史，雄风带酒揖金张。不辞万醉青楼曲，不惜千金红粉妆。红粉争矜桃李艳，青楼直拟芙蓉殿。真珠帘外柳藏莺，云母窗前花覆燕。燕飞燕舞不禁春，莺啼莺怨晚愁人。七宝流苏开斗帐，九华玛瑙结罗裀。娇向舞腰生宛转，香从歌口出氤氲。此时愿作鸳鸯鸟，此日愿为连理身。共道青山盘龙虎，讵知白纻移歌舞。一从五马度长波，几见六龙更旧主。陵夷宫阙成灰烬，飘零台馆生蒿蔺。富贵骄奢能几时，王侯将相应同尽。秋水盈盈秋雁飞，山川犹是人民非。独有石头城上月，曾照当时歌舞衣。
铜雀台
作者：胡直
朝代：明

君王营四海，西伐复东征。顿弃三分业，空馀八佾情。舞衣金薤叶，歌调白杨声。妾恨非神女，无由入梦倾。
门有万里客
作者：胡直
朝代：明

门有万里客，鬓髭结冰霜。入闻南土音，讯知来故乡。果得旧里闾，共井复同裳。戒庖烹伏雌，延客叙温凉。借问邦族间，今昔几存亡。客起诉主人，闾里非故常。吴越盛兵戈，征输剧吾疆。畴日富旧谷，今者但空箱。空箱仍水盗，屋庐半荆荒。辞端未即竟，揽衣涕淋浪。收涕且劝客，强饮豁中肠。门有万里客，车马俨成行。问客何方去，驾言返旧乡。主人挽客泣，去思何劻勷。早晚宁乡井，为予语高堂。身虽游上国，梦寐怀本疆。出入承明庐，恩光讵可扬。我家南山下，田园成久荒。兄弟共亲邻，几载不同觞。不如复里闾，输黍故山阳。岁宴列林麓，酌醴脍元鲂。尼父称大圣，讵知沮溺良。临岐莫重叹，与君别非长。君行慎夙夜，强饭戒风霜。
门有万里客·其一
作者：胡直
朝代：明

门有万里客，鬓髭结冰霜。入闻南土音，讯知来故乡。果得旧里闾，共井复同裳。戒庖烹伏雌，延客叙温凉。借问邦族间，今昔几存亡。客起诉主人，闾里非故常。吴越盛兵戈，征输剧吾疆。畴日富旧谷，今者但空箱。空箱仍水盗，屋庐半荆荒。辞端未即竟，揽衣涕淋浪。收涕且劝客，强饮豁中肠。
门有万里客·其二
作者：胡直
朝代：明

门有万里客，车马俨成行。问客何方去，驾言返旧乡。主人挽客泣，去思何劻勷。早晚宁乡井，为予语高堂。身虽游上国，梦寐怀本疆。出入承明庐，恩光讵可扬。我家南山下，田园成久荒。兄弟共亲邻，几载不同觞。不如复里闾，输黍故山阳。岁宴列林麓，酌醴脍元鲂。尼父称大圣，讵知沮溺良。临岐莫重叹，与君别非长。君行慎夙夜，强饭戒风霜。
闻雁忆两舍弟
作者：胡直
朝代：明

翩翩好作一行飞，孤影怜余鬓欲稀。每忆高堂春酒熟，梦中齐著老莱衣。
阅山图拟卜隐适有学宪新命陈子知予之不能遽释也以诗见嘲作此解之
作者：胡直
朝代：明

买山为傍百花潭，野水脩篁似郁蓝。飞梦几回归谷口，阅图终日忆江南。旧疴自信三宜黜，新命其如七不堪。为谢羊裘终莫负，秋风鲈鲙定抽簪。
阳能卿过宿孟山庵中
作者：胡直
朝代：明

稚阳回淑景，旷原汎初旭。曾无车马喧，迟此求羊躅。忽有素心人，眷然慰幽独。及辰相游遨，结托同春服。冲襟期邃古，宁与尘氛逐。疑义邀共析，发篇时来续。广步并林塘，听禽出幽谷。至乐超名迹，世訾焉所局。得君何翛然，乘风共沂浴。岁月自驹隙，皓发忽以齐。吾衰踰耳顺，君今五十期。欲挥鲁阳戈，白日不肯移。孔公美全归，川上叹在斯。念子服官年，已谢趋时资。眷言同丘壑，世路焉足縻。荣辱本忽区，道真无等夷。知命固翳如，勉矣贵知非。永愿均切琢，淇澳乃为归。
阳能卿过宿孟山庵中·其一
作者：胡直
朝代：明

稚阳回淑景，旷原汎初旭。曾无车马喧，迟此求羊躅。忽有素心人，眷然慰幽独。及辰相游遨，结托同春服。冲襟期邃古，宁与尘氛逐。疑义邀共析，发篇时来续。广步并林塘，听禽出幽谷。至乐超名迹，世訾焉所局。得君何翛然，乘风共沂浴。
阳能卿过宿孟山庵中·其二
作者：胡直
朝代：明

岁月自驹隙，皓发忽以齐。吾衰踰耳顺，君今五十期。欲挥鲁阳戈，白日不肯移。孔公美全归，川上叹在斯。念子服官年，已谢趋时资。眷言同丘壑，世路焉足縻。荣辱本忽区，道真无等夷。知命固翳如，勉矣贵知非。永愿均切琢，淇澳乃为归。
陇头水
作者：胡直
朝代：明

陇水挂陇头，霜笳咽共幽。那堪来去泪，分作东西流。饮马寒仍渡，磨刀夜未休。直取楼兰破，东归不顾侯。
陈蒙山官舍后新创小楼题曰瞻峨且云是东望之意也予为书之而识以诗
作者：胡直
朝代：明

仙人早自好楼居，缥缈俄惊百尺馀。高揖群峰当户出，静看脩竹隔帘疏。图书晓映流霞外，尊俎秋临落月初。共道主人心独远，峨眉东望接匡庐。
陪大司成尹洞山先生游三茅山观池中小龙和作并以为别二首
作者：胡直
朝代：明

金门仙客归天上，却度华阳访紫清。一望车箱连太乙，回看洞壑接沧瀛。题诗丹壁云为墨，把酒琳宫鸟献笙。此去台垣陪紫极，空馀吟眺独含情。千峰回合有三峰，一径斜悬出万松。岩石巧如迎笑语，泉流曲似引行踪。烟霞暂作山中相，风雨来观洞里龙。莫拟东山足啸傲，鸾旂早晚待临雍。
陪大司成尹洞山先生游三茅山观池中小龙和作并以为别二首·其一
作者：胡直
朝代：明

金门仙客归天上，却度华阳访紫清。一望车箱连太乙，回看洞壑接沧瀛。题诗丹壁云为墨，把酒琳宫鸟献笙。此去台垣陪紫极，空馀吟眺独含情。
陪大司成尹洞山先生游三茅山观池中小龙和作并以为别二首·其二
作者：胡直
朝代：明

千峰回合有三峰，一径斜悬出万松。岩石巧如迎笑语，泉流曲似引行踪。烟霞暂作山中相，风雨来观洞里龙。莫拟东山足啸傲，鸾旂早晚待临雍。
陪祀天寿山
作者：胡直
朝代：明

皇家陵墓俯郊圻，璧殿瑶宫启翠微。夹道峰回瞻凤翥，当阶云起忆龙飞。山腰灯火连珠斗，树杪香烟散羽旂。委佩松阴零露湿，共攀弓剑欲沾衣。
雉子斑
作者：胡直
朝代：明

雉子斑，文章一何陆离，性行何刚狷。十步一啄，百步一饮。朝飞不过林，夕息乃在野田稚麦间，安能逃彼苏合丸。秦人张罗巧若素，空尔非爰爰者兔，何能超其藩。虽有哀响，讵闻九天。象以齿自焚，麝以香自残。鬼神好晦，恶用太妍。雉子何不刳尔绣裳，卸尔朱冠。远从王子乔，栖息缑氏山，弋人长缴讵能攀。
雪中龙澄源节推枉过精舍
作者：胡直
朝代：明

乍睹琼花入座飞，起看玉树映山扉。白头索共墙梅笑，青眼欣瞻羽节归。松下何辞穿敝履，江边谁伴坐渔矶。高风讵数王猷兴，仙棹亲劳到剡溪。
雾中山晓霁登顶其上有飞霞峰明月池
作者：胡直
朝代：明

晓陟山巅霁色萦，碧云踏破紫云生。应怜石髓劳仙饷，共看昙花隐鹿行。峰出飞霞真作护，水流明月足为盟。滕兰一去无消息，倦客从谁问化城。
题况膳部扇景二绝
作者：胡直
朝代：明

平湖如练浸寒山，耐可乘槎碧汉间。几载钓鳌今已就，丝纶那用羡渔竿。舟回林麓行犹系，月出湖心碎却圆。佳景当年游不极，更劳飞梦到江天。
题况膳部扇景二绝·其一
作者：胡直
朝代：明

平湖如练浸寒山，耐可乘槎碧汉间。几载钓鳌今已就，丝纶那用羡渔竿。
题况膳部扇景二绝·其二
作者：胡直
朝代：明

舟回林麓行犹系，月出湖心碎却圆。佳景当年游不极，更劳飞梦到江天。
题松赠李明府二绝
作者：胡直
朝代：明

翠巘临流矗镜中，万松倒挂碧巃嵷。主人衣白辞山出，应采龙形献帝宫。虬飞夭矫樛枝劲，盖转扶疏曲干连。但识栋隆能柱国，讵知霜雪几经年。
题松赠李明府二绝·其一
作者：胡直
朝代：明

翠巘临流矗镜中，万松倒挂碧巃嵷。主人衣白辞山出，应采龙形献帝宫。
题松赠李明府二绝·其二
作者：胡直
朝代：明

虬飞夭矫樛枝劲，盖转扶疏曲干连。但识栋隆能柱国，讵知霜雪几经年。
题罗巽溪太守所藏竹鹤老人山水图歌
作者：胡直
朝代：明

谁将昆丘县圃之若木，更取三山珠玗树。洒然挥斤造化工，逸思翩翩落毫素。葱蒙并带苍梧烟，缥缈还连赤城雾。树里茅堂挂云端，云屏石几苍苔寒。上有？砑叠嶂崒峛之奇峰，下有洄沿青锦湍。居者不知几千岁，别有乾坤日月宽。百尺飞梁驾长壑，凡夫欲度心骨酸。岂同栗里誇田庐，应共桃源制衣冠。此中真意竟难辨，世人枉作画图看。罗大夫，丰骨皎若行玉山。俯观簪绂如浮埃，几年赋就归去来。金高北斗悬，难买开心怀。独向碧水青山生，神解兴超意远凌。九垓老仙怜汝心魂僻，手摘群山满幅尺。郊居座上有罗浮，清卧时时游丹丘。岚光树色淋漓湿，浸入缃帙翠欲流。夫君自此得玄悟，宴坐斋心心无住。何必禽庆与向平，万壑千峦疲道路。余亦爱山人，睹此畅心神。却借幽林色，散入酒樽春。醉来挥秃白雪毫，为君添写西冈月，月光流满千嶙峋。
题罗巽溪太守所藏竹鹤老人山水图歌
作者：胡直
朝代：明
体裁：古风

谁将昆丘县圃之若木，更取三山珠玗树。洒然挥斤造化工，逸思翩翩落毫素。葱蒙并带苍梧烟，缥缈还连赤城雾。树里茅堂挂云端，云屏石几苍苔寒。上有�砑叠嶂崒峛之奇峰，下有洄沿青锦湍。居者不知几千岁，别有乾坤日月宽。百尺飞梁驾长壑，凡夫欲度心骨酸。岂同栗里誇田庐，应共桃源制衣冠。此中真意竟难辨，世人枉作画图看。罗大夫，丰骨皎若行玉山。俯观簪绂如浮埃，几年赋就归去来。金高北斗悬，难买开心怀。独向碧水青山生，神解兴超意远凌。九垓老仙怜汝心魂僻，手摘群山满幅尺。郊居座上有罗浮，清卧时时游丹丘。岚光树色淋漓湿，浸入缃帙翠欲流。夫君自此得玄悟，宴坐斋心心无住。何必禽庆与向平，万壑千峦疲道路。余亦爱山人，睹此畅心神。却借幽林色，散入酒樽春。醉来挥秃白雪毫，为君添写西冈月，月光流满千嶙峋。
题茶泉廷尉云舫楼
作者：胡直
朝代：明

参差华馆接平芜，缥缈飞楼引镜湖。绝胜云中行画舫，还疑海上出蓬壶。窗临南斗天无际，幔捲东林乌并呼。珠树即看春烂漫，不妨高论拟潜夫。
题贵妃春醉图
作者：胡直
朝代：明
体裁：七言绝句

歌罢霓裳一曲欢，酒醺无力上雕鞍。侍儿扶起云鬟侧，喜得君王驻马看。
飞霞阁追陪陈蒙山和韵因怀庐阜
作者：胡直
朝代：明

瑶草空阶秋自青，碧霞飞阁带昏星。仙关已觉无尘想，泽畔应知有独醒。坐久溪山唯落叶，醉来天地一浮萍。相逢等是烟萝境，断望还思九叠屏。
饮曹氏园
作者：胡直
朝代：明

名园芳宴款春宵，苔径萝溪度石桥。日丽千花明水院，天晴万竹上烟霄。乌衣旧巷今谁问，丹洞仙君早见招。江左风光长不负，卑栖那复叹鹏鹪。
饯别余午渠宪副之闽川
作者：胡直
朝代：明

芳郊宝刹傍金台，黄鸟关关碧树隈。花下熊轓千骑出，日边豸绣五云开。共怜粉署论交地，不尽青春送远杯。传道幔亭连九曲，登高想见大夫才。
魏黄门册封汴藩便归省觐二首
作者：胡直
朝代：明

金简出天宫，分封节使雄。马乘照夜白，袍著郁轮红。嵩岳瑶幡驻，龙沙鹢舫通。还瞻双白发，西母并东公。共羡朝阳翼，东飞别帝庐。到家仙作队，衔命玉为书。锦被应裁扇，蟠桃不羡鱼。花缸春烂漫，宴乐复何如。
魏黄门册封汴藩便归省觐二首·其一
作者：胡直
朝代：明

金简出天宫，分封节使雄。马乘照夜白，袍著郁轮红。嵩岳瑶幡驻，龙沙鹢舫通。还瞻双白发，西母并东公。
魏黄门册封汴藩便归省觐二首·其二
作者：胡直
朝代：明

共羡朝阳翼，东飞别帝庐。到家仙作队，衔命玉为书。锦被应裁扇，蟠桃不羡鱼。花缸春烂漫，宴乐复何如。
黄氏松竹图
作者：胡直
朝代：明
体裁：古风

忆昨谌阳故人邀我游芙溪，蜀葵花开蒲叶齐。锦筝瑶席美清夜，醉看明月流天西。芙溪才士淮东客，还家暂息凌云翮。叠巘开屏对画楼，乔松偃盖环深宅。夙志曾閒雅，结屋亭西头。松篁手自种，九夏如三秋。我时醉卧北窗里，朗吟似觉商飙起。绣棚暗蜕赤龙鳞，翠葆晓抽青凤尾。阳乌漏金光陆离，旧叶未落生新枝。清音时闻戛苍玉，倒影忽作玄云垂。载调绿绮琴，和以淇澳篇。知心独想子猷在，林下岂特山涛贤。君家伯仲真连璧，昨者过从应咫尺。去年漂泊江水东，几回怅望长相忆。长相忆，可奈何。酌君酒，为君歌。东梁倦客日已老，南州故吏今无多。新图远寄堪怡悦，终当更棹山阴雪。拟约谌阳再访君，挥毫书遍琅玕节。
黎翰林维敬席上仙人骑白鹿图歌
作者：胡直
朝代：明

仆本三十六帝之外臣，好游汗漫骑赤驎。当时小仙王子晋，骖驾白鹿来相亲。朝蹀昆丘啸阆苑，暮过员峤宿渤滨。函关青牛那比迹，洞庭黄鹤犹绝尘。几年误落人间世，怅忆仙踪不可置。朅来黎君高堂午筵开，见画生绡宛相似。复疑神车天上回，顿觉风马云中驶。金楼十二杳难期，空向丹青起遥思。吁嗟黎君生长罗浮之仙标，驾鹿凌风度铁桥。笑挥百赋戏海若，怒扫千诗击山妖。食苹已作周王客，献环身在轩辕朝。明时金门称大隐，暇日黄花喜见招。把君之黄花，倒君之卮酒。羡君且从夔龙游，与君终作麋鹿友。云间真侣有宿期，画上琼山仍如旧。年来蕉梦竟谁真，醉后同归无何有。
龙兵马判真定
作者：胡直
朝代：明

金吾执戟羡中朝，半刺今看佐郡遥。别意已倾燕市月，交情犹记广陵潮。御沟垂柳牵离席，候馆啼莺伴去轺。共道伤痍弥海宇，那堪三辅转萧条。
龙州书斋新霁客至
作者：胡直
朝代：明

芳洲绮树接江城，曲巷回轩雾细生。弱柳窗中衔宿雨，游丝水面带新晴。林花点草粗成字，山鸟呼朋自有名。卧病一春萝径满，君来时复扫榛荆。
龙洲书屋题赠康东沔先生兼简伯子而正二首
作者：胡直
朝代：明

珠浦澄波净远天，龙洲玉树澹林烟。亭依垒翠初疑画，人出深萝半似仙。鸂鶒群穿银浪浴，芙蓉尽带锦霞鲜。可怜中有词人屋，鸟杂书声度渚莲。洞中丘壑雾阴阴，树里池台日月深。竹翠俯连青玉案，荷风轻弄紫琼琴。并行木杪花交面，散坐亭皋叶满襟。雅兴林泉君不浅，月高犹共踏江浔。
龙洲书屋题赠康东沔先生兼简伯子而正二首·其一
作者：胡直
朝代：明

珠浦澄波净远天，龙洲玉树澹林烟。亭依垒翠初疑画，人出深萝半似仙。鸂鶒群穿银浪浴，芙蓉尽带锦霞鲜。可怜中有词人屋，鸟杂书声度渚莲。
龙洲书屋题赠康东沔先生兼简伯子而正二首·其二
作者：胡直
朝代：明

洞中丘壑雾阴阴，树里池台日月深。竹翠俯连青玉案，荷风轻弄紫琼琴。并行木杪花交面，散坐亭皋叶满襟。雅兴林泉君不浅，月高犹共踏江浔。
龙洲读书
作者：胡直
朝代：明

窈窕繁花路，高虚野甸居。渐为逃世客，懒答贵人书。水阁依鸥鸟，尘编养蠹鱼。日寻垂钓侣，长在月明初。
黄河晚渡
作者：胡石屏
朝代：明
体裁：五言律诗

水涨黄河阔，风恬激浪平。春光怜久曀，丽日始回生。渐见来牟秀，应占黍稷成。熊车咨问处，四野喜无惊。
次李二仲美避暑雨上人竹院
作者：胡碧霞
朝代：明
体裁：五言律诗

逃暑翠微际，还从支遁居。竹光团砌滑，山爽入帘虚。谢客惟闻鸟，澄怀并废书。坐深消白昼，尘世复何如。
草堂漫兴
作者：胡碧霞
朝代：明
体裁：七言律诗

满院清阴午半残，松花香染石床寒。幽栖白日凭诗卷，萧散青林自箨冠。避地祗分邻水竹，种花时葺傍池栏。主人会有投閒意，几处看山兴未阑。
雨
作者：胡碧霞
朝代：明
体裁：五言律诗

细雨如丝引，空濛夹雾轻。沾衣才见湿，落叶更无声。旋入行云去，常滋蔓草生。檐楹聊骋望，徙倚更多情。
和洪启进游崆峒岩
作者：胡秉忠
朝代：明

崆峒青漾博麻洲，削壁孤县势欲浮。塿埠莫遮天转阔，尘嚣不到地偏幽。登临好趁星霜晓，凭眺还怜海国秋。肯遣韶华随腊去，且将岩色隔年收。参玄此日留真诀，隐雾还谁卧敝裘。风景不殊应有待，山灵几幸使君游。
九日泊舟浔阳
作者：胡粹中
朝代：明

去年重九日，为客孟尝门。对菊动清酌，吟诗开素轩。流光空自惜，别意与谁论。倚棹浔阳郭，黯然销旅魂。
发松林驿
作者：胡粹中
朝代：明

晨发松林驿，苍苍百里深。日高犹暝色，风静自韶音。幽鸟向人语，流泉清我心。何因素轩下，一听老龙吟。
古意
作者：胡粹中
朝代：明

四时既平分，二气亦均施。草木悦春晖，霜露亦凋瘁。舒惨贵适宜，好恶初不计。恩多易生怨，威亵忘敬畏。治世以大德，小惠所不贵。贤哉诸葛公，斯言深有味。
咏怀二首
作者：胡粹中
朝代：明

惠风扇微和，天宇亦澄霁。欣欣草木荣，历历江山丽。开渠泉脉动，入涧水声细。交交飞桑扈，角角闻雊雉。闲居读古书，俛仰唐虞际。圣贤吾所师，其人惜已逝。君子居高位，小人在草野。借问古来人，谁为百岁者。为乐当及时，芳春足游冶。一生真大梦，万事尽虚假。忧来对明镜，清泪数行洒。独有七弦琴，情性可陶写。
咏怀二首·其一
作者：胡粹中
朝代：明

惠风扇微和，天宇亦澄霁。欣欣草木荣，历历江山丽。开渠泉脉动，入涧水声细。交交飞桑扈，角角闻雊雉。闲居读古书，俛仰唐虞际。圣贤吾所师，其人惜已逝。
咏怀二首·其二
作者：胡粹中
朝代：明

君子居高位，小人在草野。借问古来人，谁为百岁者。为乐当及时，芳春足游冶。一生真大梦，万事尽虚假。忧来对明镜，清泪数行洒。独有七弦琴，情性可陶写。
挽光古逯先生
作者：胡粹中
朝代：明

独骑玄鹤上丹丘，为记钧天白玉楼。诗板刊成应自校，草书零落有谁收。可能觅酒府中去，无复携筇寺里游。欲寄东风一行泪，蜀江不肯向西流。
挽鉴机先和尚
作者：胡粹中
朝代：明

曾将一苇渡瀛洲，信脚中原万里游。日出扶桑极东处，云归滇海最西头。经留髹几香犹灺，棋敛纹楸子未收。老我飘蓬江汉上，几回中夜惜汤休。
春暮
作者：胡粹中
朝代：明

老眼看春得几时，少陵从此典朝衣。烟笼芳苑迷胡蝶，月落空山叫子规。乡国音书秋水阔，江湖亲识晓星稀。沙边白鸟能相近，应为年来已息机。
李得全家赏蔷薇
作者：胡粹中
朝代：明

不喜寻花柳，生憎泥酒杯。因君以文会，老我亦能来。未数金钱菊，休誇蜡瓣梅。东山不到久，几度为谁开。
梦游昆阳海口
作者：胡粹中
朝代：明

碧鸡山下路，清梦记曾游。怪石行惊马，轻风稳送舟。辕门叨下客，行县有诸侯。万里遥相望，聊登江上楼。